title: Rautakirja

text: Rautakirjan historia alkaa vuonna 1910 perustetusta Rautatiekirjakauppa Osakeyhtiöstä, jonka suurimmat omistajat olivat Otavan, Werner Söderströmin, Uuden Suomettaren ja Hufvudstadsbladetin kustantamot. Nämä kustannusyhtiöt perustivat Rautatiekirjakaupan myydäkseen kirjallisuutta ja sanomalehtiä Suomen rautatieasemilla. Yhtiö avasi ensimmäisen toimintavuotensa aikana 36 asemakioskia ja aloitti myös sanomalehtien myynnin junissa sekä alkoi myös jälleenmyydä lehtiä ja kirjallisuutta tukuittain.


title: Rautakirja

text: Vuonna 1933 yhtiö avasi ensimmäiset kioskit asemien ulkopuolelle ja alkoi myydä luettavan lisäksi muun muassa makeisia ja tupakkaa. Vuonna 1940, veikkaustoiminnan käynnistyessä Suomessa, kioskit alkoivat palvella myös veikkaustoimistoina. Vuonna 1958 otettiin käyttöön nimi R-kioski, ja kioskit alkoivat nopeasti levitä ostoskeskuksiin. Viidessadas R-kioski avattiin 1971 ja 1980-luvulla kioskeja oli parhaimmillaan yli kahdeksansataa. Ensimmäinen Suomen ulkopuolella sijaitseva R-kioski avattiin Tallinnassa 1993.


title: Rautakirja

text: Rautatiekirjakauppa Oy, joka 1974 vaihtoi viralliseksi nimekseen Rautakirja Oy, laajeni myös muille alueille. Yhtiö osti jo 1924 Helsingin Suomalaisen Kirjakaupan, jolle ryhdyttiin 1960-luvulla perustamaan sivuliikkeitä, ja hankki itselleen mm. Yliopistokirjakauppa Oy:n. Vuosina 1990–1998 Rautakirja omisti myös Tiimari-paperitavaraketjun.


title: Rautakirja

text: 1970-luvun puolivälissä Rautakirjalla oli Domi-niminen kahvila- ja grilliravintolaketju, johon kuului 38 toimipistettä.


title: Rautakirja

text: 1970-luvun puolessavälissä Rautakirjan tukkuyritys Kauppa Hallenberg alkoi hoitaa Union-huoltamoiden kahvilatoimintaa tuotemerkeillä Punahilkka, Sophy’s Inn ja R-asema, mutta toiminta ei ollut kannattavaa. Kokeilusta jäivät jäljelle Hallenbergin ja Unionin valtateiden varsille perustamat taukopaikat Taukotuuli (Lahden Mukkula), Tuuliharja (Orimattila), Linnatuuli (Janakkala) ja Kaukatuuli (Tampere). 1980-luvun puolivälissä Hallenberg omisti myös Helsinki-Vantaan lentoaseman Fly Inn -ravintolat ja Helsingin Pörssitalossa sijainneen ravintola Adlonin.


title: Rautakirja

text: Rautakirjan tytäryhtiö Eurostrada operoi 1990-luvulla liikenneväylien varrella sijainneita ravintoloita. Eurostrada-nimi tuli Rautakirjan käyttöön sen ostettua Lahnajärven taukopaikan ykköstien varrelta 1989. Kauppa Hallenbergin ravintola- ja kahvilatoiminta (lentoaseman Fly Inn ja Hämeenlinnan Domi) siirrettiin uudelle tytäryhtiölle Eurostradalle. Yhtiö teki kahvilayhteistyötä Esson, Kesoilin, Teboilin ja Unionin kanssa, Kaikkiaan taukopaikkoja oli vuonna 1995 vasta kahdeksan, mutta Eurostrada oli tuolloin Rautakirjan kannattavin tytäryhtiö. Vuonna 1996 Eurostrada osti Sentra Oy:ltä Suomen Pizza Hut -ravintolat, joita oli tuolloin kymmenen. Ketjua yritettiin laajentaa nopeasti heikoin tuloksin, ja samalla luovuttiin myös Pizza Hutin omistajan Pepsicon tarjoamasta mahdollisuudesta lanseerata Suomeen myös Kentucky Fried Chicken ja Taco Bell. 2000-luvulle tultaessa Eurostrada sopi yhä huonommin uuden omistajan SanomaWSOY:n strategiaan, ja yhtiö myytiin vuonna 2004 Neste Markkinointi Oy:lle lukuun ottamatta Pizza Huteja, jotka myytiin 2006 islantilaisille.


title: Rautakirja

text: 1980- ja 1990-luvuilla Rautakirja oli Suomen videovuokramarkkinoiden johtava yritys. Sillä oli kattavan R-kioskiverkoston lisäksi videokasetteja Showtime-merkillä julkaiseva Europa Vision -tytäryhtiö sekä vuonna 1984 perustettu, vuonna 1988 noin 30 toimipistettä käsittänyt Kotikatsomo-videovuokraamoketju, joka ajettiin alas Suomen 1990-luvun alun lamavuosina. Rautakirja yritti 1980-luvun puolessavälissä laajentaa videoista myös kotitietokoneisiin ja tietokonepeleihin lyhytikäiseksi jääneillä Game Station- ja Computer Station -ketjuilla.


title: Rautakirja

text: Vuonna 1994 Rautakirja osti Finnkino-elokuvateatteriketjun, joka oli lamavuosina joutunut Unitas-pankkikonsernin omistukseen. Finnkinon 84 salilla oli tuolloin noin 65 prosentin markkinaosuus Suomen elokuvateatteritoiminnasta. Rautakirja tehosti elokuvalippujen myyntiä R-kioskien kautta ja panosti isojen kaupunkien monisaliteattereihin, kuten Helsingin Tennispalatsiin, sekä digitaaliseen esitystekniikkaan. Sanoma-konserni oli mukana neuvottelemassa eri Pohjoismaiden elokuvateatteribisnesten yhdistämisestä Nordisk Filmin, Svensk Filmindustrin ja Sandrew Metronomen kanssa, mutta neuvotteluista toteutui vain Sandrewn Suomen-elokuvateattereiden – Helsingin ja Turun Kinopalatsien ja Helsingin Maximin – siirtyminen Finnkinolle 2006.


title: Rautakirja

text: Maaliskuussa 2011 Rautakirjan uusi omistaja Sanoma myi Finnkinon ruotsalaiselle Ratos-pääomasijoitusyhtiölle.


title: Rautakirja

text: Maaliskuun alussa 2003 Rautakirja Oyj sulautui SanomaWSOY:hyn, jolloin myös Rautakirjan osakkeiden noteeraus Helsingin Pörssissä päättyi. Samalla Rautakirjan liiketoiminnat yhtiöitettiin uuteen Rautakirja Oy:hyn.


title: Vetoisuus

text: Vetoisuus on aluksen rungon tilavuutta kuvaava luku. Luvuilla on merkitystä säädettäessä merenkulkumaksuja sekä aluksen miehistön pätevyysvaatimuksista ja lukumäärästä. Luku ei pidä sisällään aluksen ulkokannella olevia lastitiloja.


title: Vetoisuus

text: Volyymi (, GV) on aluksen (laivan tai veneen) tilavuus kuutiometreinä.


title: Vetoisuus

text:
Bruttovetoisuus (, GT) on aluksen (laivan tai veneen) kokonaisvetoisuus. Se käsittää käytännössä koko aluksen tilavuuden. Yksikötön bruttovetoisuus lasketaan volyymista seuraavalla kaavalla:
formula_1


title: Vetoisuus

text: Nettovetoisuus (, NT) kuvaa aluksen lastinkuljetuskykyä eli on pääasiassa lastitilojen tilavuus, ja se on yksikötön luku.


title: Vetoisuus

text: Vuoteen 1994 asti vetoisuuden mittayksikkönä oli rekisteritonni, joka suuruus on 100 kuutiojalkaa eli noin 2,83 m³. Nykyisten mittaussääntöjen mukaan brutto- ja nettovetoisuudet ovat yksiköttömiä, logaritmisesti laskettuja lukuja.


title: Vetoisuus

text: Kuollut paino (, DWT) on sama kuin aluksen kantavuus eli aluksen vesivarastojen, tarvikkeiden, polttoaineen, lastin ja henkilöiden suurin yhteispaino. Yhteispainon on hyväksynyt viranomainen lastimerkin mukaan. Vuodenaika, eräät liikennealueet ja veden suolaisuus vaikuttavat kantavuuteen.


title: Grumman F4F Wildcat

text: Grumman F4F Wildcat oli Yhdysvaltain laivaston toisen maailmansodan ensimmäisen puolitoista vuotta käyttämä tukialushävittäjä. General Motorsin valmistama parannettu malli oli palveluksessa sodan loppuun asti saattuetukialuksilla, joilla uudempia, suurempia ja raskaampia hävittäjiä ei voinut käyttää. Kaikkiaan konetta rakennettiin 7 251 kappaletta.


title: Grumman F4F Wildcat

text: F4F Wildcatin edeltäjä Grumman F3F-1 oli kaksitaso, joka hävisi kilpailijoilleen ja suunniteltiin uudelleen yksitasoksi. Se ei ollut vieläkään kilpailukykyinen Brewster F2A Buffalon kanssa, joka voitti laivaston tarjouskilpailun. Pratt & Whitney R-1830 Twin Wasp -moottorilla varustettu F4F-3 viimein kelpasi laivastolle. Myös Ranska tilasi Wildcat-koneita; nämä Wright Cyclone -moottoreilla varustetut koneet päätyivät Ranskan antautumisen jälkeen Kuninkaallisen laivaston ilmavoimille. Britanniassa kone tunnettiin aluksi nimellä "Martlet I". F4F-3A sai nimen "Martlet III (B)", FM-1 nimen "Martlet V" ja FM-2 nimen "Martlet VI". Nimi Wildcat oli kuitenkin laajasti käytössä. Ensimmäisen ilmavoiton F4F:llä saavutti RAF:n Wildcat, joka ampui alas Junkers Ju 88 -koneen Scapa Flow’n yllä joulupäivänä 1940. Ensimmäisen ilmavoiton tukialuskoneella saavutti aliluutnantti Eric Brown syksyllä 1941 saattuetukialus "HMS Audacityltä" ampuessaan alas Focke-Wulf Fw 200 Condor -pommikoneen.


title: Grumman F4F Wildcat

text: Eniten käytetty malli F4F-4 tuli käyttöön 1942. Se oli aseistettu kuudella konekiväärillä ja varustettu taittuvilla siivillä, jotka mahdollistivat enemmän koneita tukialuksille. Kaikissa Wildcatin malleissa oli käsin veivillä laskettava laskuteline, joka teki laskeutumisonnettomuudet vaarallisen yleisiksi.


title: Grumman F4F Wildcat

text: Grummanin tuotanto lopetettiin 1943 uudemman F6F Hellcatin hyväksi, mutta General Motors jatkoi koneiden valmistamista Yhdysvaltain laivastolle ja Fleet Air Armille. Aluksi mallina oli identtinen FM-1, mutta pian valmistukseen tuli Grummanin F4F-8 -prototyyppiin perustunut FM-2, jossa oli tehokkaampi moottori ja pidempi sivuvakain väännön kompensoimiseksi.


title: Grumman F4F Wildcat

text: Wildcatin päävastustaja Tyynenmeren sodassa, Mitsubishi A6M Reisen, oli suorituskykyisempi kuin Wildcat, joka puolestaan kesti suurempia vaurioita ja oli raskaammin aseistettu. Taktisesti oikein käytettynä Wildcat pärjäsi Zerolle suhteellisen tasaväkisesti. Erityisesti laivaston lentäjä John S. Thach:n kehittämä ”Thach Weave” osoittautui erittäin tehokkaaksi menetelmäksi.


title: Grumman F4F Wildcat

text: Eniten ilmavoittoja Wildcatilla on kerännyt majuri (myöhemmin kenraalimajuri) Joseph Foss, 26 kappaletta. Ensimmäinen US Navyn hävittäjä-ässä, kapteeniluutnantti Edward ”Butch” O’Hare, saavutti voittonsa Wildcatilla ampuen viisi japanilaispommittajaa alas yhdellä lennolla.


title: One Size Fits All

text: One Size Fits All on Frank Zappan vuonna 1975 julkaisema albumi, joka on yksi hänen suosituimmistaan ja kaupallisesti menestyneimmistään. Levyn musiikki on suhteellisen rock-painotteista, enemmän kuin Zappalla yleensä, mutta jotkut kappaleet ("Inca Roads", "Florentine Pogen", "Andy") ovat monimutkaisempia.


title: One Size Fits All

text: "Inca Roadsin" kitarasoolo on nauhoitettu Helsingissä 22. syyskuuta 1974 pidetyssä konsertissa ja lisätty sitten studiossa nauhoitettujen muiden raitojen päälle.A-puoliB-puoli


title: Vartio

text: Vartio on partiotoiminnan tiettyyn ikäkauteen liittyvä toimintaryhmä, jossa on yleensä 4–8 jäsentä. Vartion jäsenet eli vartiolaiset ovat yleensä 10–13-vuotiaita, ja ryhmän johtaja eli vartionjohtaja (vj) 13–17-vuotias, tai vanhempi. Usein vartionjohtajia on kaksi, toinen vartionjohtaja ja toinen vartionjohtajan apulainen (vja tai avj). Vartio toimii aina osana partiolippukuntaa.


title: Vartio

text: Vartioaika on 3–4 vuotta, ja sen aikana suoritetaan lupausmerkki, taitomerkkejä sekä kolme luokkaa: järjestyksessä kolmas toinen ja ensimmäinen. Jokainen luokka päättyy "kokeeseen" jota kutsutaan riihitykseksi.


title: Vartio

text: Ennen uudistusta vesipartiolippukunnissa käytettiin vartiosta nimitystä venekunta.


title: Síyáh-Chál

text:
Síyáh-Chál oli maanalainen vankila, joka sijaitsi 1800-luvulla Persiassa, Teheranin keskustassa lähellä silloista šaahin palatsia.
Se ei ollut tavallinen vankila, vaan suuri maanalainen onkalo, joka oli aiemmin toiminut kaupungin yleisen kylpylän vesivarastona. Tyrmään oli vain yksi sisäänkäynti, eikä siellä ollut minkäänlaista ilmanvaihtoaukkoa lukuun ottamatta käytävää, jonka kautta mentiin sisälle.
Paikka vilisi erilaisia syöpäläisiä, eikä siellä ollut minkäänlaisia vuodealustoja tai saniteettitiloja. Tila oli pimeä, ja sen ilma kuvottavan löyhkäävää. Lattian maapohja oli kostea ja jätteiden peittämä.
Vankien sallittiin tulla kerran päivässä ulos tunnin ajaksi haukkaamaan raitista ilmaa. Vankilaan saatettiin sulloa yhtä aikaa 150 vankia, jotka koostuivat niin maantierosvoista kuin murhamiehistä tai muista syistä vangituista ihmisistä.


title: Síyáh-Chál

text: Vangit oli toisinaan kahlittu ketjuilla toisiinsa, ja käytössä oli myös pahamaineiset kahleet Qará-Guhar ja Salásil. Qará-Guhar oli hartioille asetettava rautakahle, joka painoi 51 kiloa.


title: Síyáh-Chál

text: Lähdekirja: Adib Taherzadeh: The Revelation of Bahá’u’lláh, Volyme one


title: Antoine Doinel

text: Antoine Doinel on ranskalaisen elokuvaohjaajan François Truffaut'n kehittämä hahmo, ja tietyssä määrin myös hänen alter egonsa, joka esiintyy useammassa hänen elokuvassaan. Doinelia näytteli Jean-Pierre Léaud.


title: Antoine Doinel

text: Doinel esiintyi Truffaut'n esikoiselokuvassa "400 kepposta" 1959, sekä vielä kolmessa pitkässä elokuvassa ("Varastettuja suudelmia" 1968, "Nuori pari" 1970, "Rakkaus karkuteillä" 1979) ja yhdessä lyhyessä episodissa ”Antoine ja Colette” usean ohjaajan episodielokuvassa "Rakkautta 20-vuotiaana" (1962). Alun perin Truffaut kehitti Doinelin vain yhden elokuvan hahmoksi.


title: Antoine Doinel

text: Doinelin rakastajatar ja myöhemmin vaimo on Christine Darbon, jota näytteli Claude Jade.


title: Antoine Doinel

text: "The New York Timesin" kriitikot valitsivat vuonna 2004 kaikkien aikojen tuhannen parhaan elokuvan listalleen kaikki Truffaut’n Antoine Doinel -elokuvat, lukuun ottamatta lyhytelokuvaa ”Antoine ja Colette”.


title: Härkä (kiinalainen horoskooppi)

text: Härkä (Vietnam: puhveli) on yksi kiinalaisista horoskooppimerkeistä. Kiinalaisessa ajanlaskussa Härän vuotta pidetään pohdinnan, sadonkorjuun ja varovaisten päätösten aikana. Astrologiassa härkiä pidetään luotettavina ja vakaina henkilöinä ja ovat erinomaisia järjestelijöitä tai systemaattisia suhtautumisessaan tehtäviinsä. He ovat uskollisia, mutta myös pitkävihaisia jos heidät petetään. Härät ovat usein lapsilleen omistautuneita vanhempina ja heihin on muiden hankala vaikuttaa. Härät ovat myös tunnettuja kärsivällisyydestään, velvollisuuden tunnostaan, konservatiivisuudestaan ja siitä että he puhuvat enemmänkin teoillaan kuin sanoillaan.


title: Härkä (kiinalainen horoskooppi)

text: Härän onnennumerot ovat 1 ja 9.


title: Härkä (kiinalainen horoskooppi)

text: Härän vuosi on yksi kiinalaisen horoskoopin vuosista. Viimeisin härän vuosi alkoi 26. tammikuuta 2009. Sitä juhlittiin laajasti Kiinassa, Taiwanilla ja ulkokiinalaisten keskuudessa, myös Helsingissä. Vuosi 2009 on maahärän vuosi, joka oli edellisen kerran 1949-1950.


title: Tiikeri (kiinalainen horoskooppi)

text: Tiikeri on kolmas kiinalaisista horoskooppimerkeistä. Tiikerin vuonna syntyneitä pidetään voimakkaina, äkkipikaisina, tyylilleen uskollisina, suorasukaisina ja huimapäinä. Tiikerit ovat myös oikeudenmukaisia.


title: Tiikeri (kiinalainen horoskooppi)

text:
Tiikerin kuukausi: n. 4.2.-5.3.
Tiikerin tunti: 03 - 05


title: Tiikeri (kiinalainen horoskooppi)

text: Tiikerin onnennumerot ovat 1, 3 ja 4.


title: Imax

text: Imax () on kuvan- ja äänenlaadultaan korkealaatuinen elokuvien kuvaus- ja esitystekniikka, jota käytetään pääasiassa sellaisissa dokumenttielokuvissa, joissa elokuvan kokeminen nousee yhtä tärkeäksi tekijäksi kuin itse ohjelman sisältö (esimerkiksi ulkoavaruudessa tai veden alla kuvatut dokumentit). Vuonna 2016 Imax-teattereita oli maailmassa kuutisensataa, joista noin puolet alan nopeimmin kasvavalla markkinalla Kiinassa.


title: Imax

text: Imax-elokuvat kuvataan 65 mm:n kameranegatiiville niin, että filmi kulkee kamerassa vaakasuuntaan. Tällöin filmiruudun pinta-ala on 8,3 kertaa 35 mm:n elokuvaruudun kokoinen. Filmi kulkee kamerassa 15 reikäparia kerrallaan, mikä tarkoittaa että kuvattaessa 24 ruutua sekunnissa filmiä kuluu noin 103 metriä minuutissa. Ruutukoko mahdollistaa todella terävän, syvän ja todentuntuisen kuvan. Imax-kokemukseen olennaisesti kuuluvaa kuusikanavaista ääntä ei tallenneta filmin reunaan, vaan erillisellä kameran ja esitysprojektorin kanssa synkronoidulla äänilaitteistolla.


title: Imax

text: Imax-elokuvia esitetään pääasiassa formaatille omistetuissa teattereissa 70 millimetrin filmiltä, joka kulkee projektorissa vaakasuuntaan. Koska Imax-elokuvissa yleisö on tavallista lähempänä valkokangasta ja valkokangas on suuri, kuva kattaa katsojan koko näköalueen ja täten elokuvakokemus on yleensä paljon kokonaisvaltaisempi.


title: Imax

text: Imax-formaatin on kehittänyt kanadalainen Imax Corporation. Yritys myös valmistaa Imax-tekniikkaa ja tuottaa sille elokuvia.


title: Imax

text: Imax Dome (alkuperäiseltä nimeltään Omnimax) on Imax-formaatin muunnelma, jossa kamerassa ja projektorissa käytetään kalansilmäobjektiivia ja filmi projisoidaan kupolin muotoiselle valkokankaalle, jolloin kuva täyttää katsojan koko näkökentän. Formaattia käytetään pääasiassa planetaarioissa. Imax 3D -formaatissa kuvatut elokuvat puolestaan voidaan esittää katsojalle polarisaatiolasien avulla kolmiulotteisena.


title: Imax

text: Imax-järjestelmän kehittivät kanadalaiset Graeme Ferguson, Roman Kroitor ja Robert Kerr. Heidän tarkoituksenaan oli keksiä parempi vastine Cinerama-järjestelmälle. Ensimmäinen Imax-filmi, nimeltään "Tiger Child", sai ensiesityksensä vuonna 1970 Expo '70 -tapahtumassa Japanin Osakassa. Seuraavana vuonna kolmikko perusti ensimmäisen pysyvän Imax-teatterin Torontoon. Vuonna 1973 paljastettiin Imax-muunnelma Imax Dome, kun sillä tehty elokuva "Garden Isle" sai ensiesityksensä. Ensimmäinen pysyvä Imax Dome -kokoonpano asennettiin San Diegon Balboa Parkiin Yhdysvalloissa samana vuonna. Vuonna 1986 tuotiin julki toinen Imax-muunnelma, Imax 3D.


title: Imax

text: Imax-teattereiden ohjelmisto koostui pitkään lähinnä suoraan Imax-formaatille kuvatuista dokumenttielokuvista, tai Imax-elokuviin verrattuna huonolaatuisista 35 mm:n filmille kuvatuista elokuvista, jotka siirrettiin 70 mm:n Imax-formaattiin optisesti. 1990-luvun lopussa pitkistä fiktioelokuvista alettiin kuitenkin saada kunnollisia Imax-versioita: vuonna 1999 Disneyn "Fantasia 2000" tehtiin suoraan Imaxille, ja sen jälkeen myös monista muista digitaalisista animaatioelokuvista tehtiin normaalien 35 mm:n esityskopioiden lisäksi korkealaatuiset Imax-versiot. Vuonna 2002 julkaistiin ensimmäinen DMR-tekniikkaa käyttävä Imax-elokuva, "Apollo 13" (1995). DMR-menetelmällä pystyttiin tuottamaan korkealaatuisia Imax-kopioita elokuvista, jotka on alun perin kuvattu 35 mm:n filmille, vaikkakaan niiden kuvanlaatu ei ollut yhtä tarkka kuin ns. aitojen Imax-elokuvien. Tämän jälkeen Imax-teattereihin on tuotu useita Hollywood-fiktioelokuvien DMR-kopioita, kuten "Tähtien sota" -elokuvat ja "Matrix"-trilogian kaksi viimeistä osaa.


title: Imax

text: Formaatin raskauden ja kalleuden vuoksi yhtään pitkää näytelmäelokuvaa ei toistaiseksi ole kuvattu kokonaan Imax-kameroilla. 2000-luvun lopulta alkaen joihinkin suuren budjetin Hollywood-elokuviin on kuvattu joitain jaksoja aidossa Imax-formaatissa. Näistä elokuvista ovat ensi-iltansa toistaiseksi saaneet "Yön ritari" (2008), "" (2009) ja "Yön ritarin paluu" (2012).


title: Imax

text: Imax-teattereita oli vuonna 2006 yhteensä 265 maailman 38 maassa. Nopeimmin kasvava markkina on Kiina, jossa niitä kesäkuussa 2016 oli jo yli 300, eli enemmän kuin koko maailmassa vuosikymmen aiemmin. Suomessa ei toimi yhtään varsinaista Imax-teatteria, mutta Tiedekeskus Tietomaan teatteri Oulussa esittää Imax-elokuvia ns. 8/70-laitteistolla. 8/70-esityskopioiden kuvanlaatu ei aivan vastaa "täysikokoista" Imaxia mutta ylittää huimasti esimerkiksi 35 mm:n filmin. Marraskuussa 2017 kuitenkin ilmoitettiin, että Helsingin Itikseen rakennettavaan ja syksyllä 2018 avattavaan uuteen Finnkinon teatteriin tulee Suomen ensimmäinen Imax-teatterisali.


title: Imax

text: Vuonna 2016 Imax Corporation teki historiansa suurimman kaupan, kun maailman suurin elokuvateatteriyhtiö Wanda Group tilasi 150 Imax-teatteria sijoitettaviksi eri puolille Kiinaa. Ennestään Wanda-ryhmällä on jo saman verran Imax-teattereita eri Aasian maissa. Imax Corporation ja Wanda Group ovat myös tuottaneet useita kiinalaisia toimintaelokuvia teattereissa esitettäviksi.


title: Imax

text: Vuonna 2008 esiteltiin Imax-esitysformaatin rinnalle uusi digitaalinen versio. Digitaalinen Imax perustuu kahteen 2k-resoluution digitaaliprojektoriin, joiden kuvat projisoidaan päällekkäin kirkkauden parantamiseksi. Kuvanlaatu ei yllä lähellekään perinteistä Imaxia ja kankaat ovat selvästi pienempiä, mutta tästä huolimatta saleja ja näytöksiä markkinoidaan täysin samalla tuotemerkillä kuin perinteistäkin Imaxia.


title: Imax

text: Perinteisen filmipohjaisen Imaxin tekniikka perustuu 65 millimetrin filmiin, jolla saavutetaan hyvin korkea erottelukyky. Toisin kuin perinteisessä 70 mm:n formaatissa, Imaxissa 65 mm:n negatiivi valotetaan ja projisoidaan kuljettamalla sitä vaakasuunnassa.


title: Imax

text: Imax-kamera käyttää 170 metrin keloja 65 mm:n filmiä, jolle mahtuu noin 90 sekuntia elokuvaa. Filmissä on yhtä kuvaruutua kohden 15 perforaatiota, jolloin kuvasuhteeksi tulee 1,43:1. Yhden kuvaruudun leveys on noin 7 cm ja korkeus 5,3 cm, kun vastaavat mitat esimerkiksi 35 mm:n filmissä ovat 2,2 cm ja 1,6 cm. Esitysnopeus useimmissa Imax-elokuvissa on standardi 24 kuvaruutua sekunnissa, mutta formaatista on olemassa myös harvinainen Imax HD -versio, jonka kuvanopeus on 48 ruutua sekunnissa.


title: Imax

text: Imax-elokuvat esitetään 70 mm:n filmiltä, jotka käyttävät tavallista kestävämpää, Kodakin kehittämää Estar-pohjaista filmiä. Estar-filmeissä esimerkiksi perforaatioiden koko ei muutu kehityksessä käytettävien kemikaalien takia, jolloin filmin projisoiminen on sujuvampaa. Filmit eivät täten myöskään katkea helposti.


title: Imax

text: Filmin suuren koon takia esityskopiot ovat hankalia käsitellä: 40-minuuttisen Imax-filmin kelat painavat lähes 90 kg, ja ne sisältävät noin 5 300 metriä filmiä. Koneenhoitajat joutuvatkin yleensä käyttämään pientä nosturia kelojen vaihtamiseen.


title: Imax

text: Imax-projektoreissa käytettävä tekniikka on monilta osin 35 mm:n filmin projektoreita kehittyneempää. Niissä ei esimerkiksi esiinny juuri lainkaan kuvan tärinää, mikä olisi Imax-filmeissä erityisen häiritsevää kuvan suuren koon vuoksi. Projektoreissa käytetään lähes 15 kilowatin ksenonlamppua. Standardikokoinen Imax-teatterin valkokangas on noin 22 metriä leveä ja 16 metriä korkea, mutta vielä suurempiakin kankaita käytetään.


title: Imax

text: Imax-teattereissa äänentoisto tapahtuu 44 kaiuttimen avulla, joiden yhteisteho on 12 kilowattia. Osa äänestä tulee valkokankaan takaa, valkokankaan pienien reikien läpi. Toisin kuin useimmissa muissa filmiformaateissa, Imax-esityskopioissa ääni ei ole filmillä, vaan se toistetaan erillisestä digitaalisesta äänilähteestä.


title: Manierismi

text: Manierismi (italian sanasta "maniera" ’tyyli, tapa’) on noin 1520–1600 kuvataiteessa ja arkkitehtuurissa vaikuttanut myöhäisrenessanssin taidesuuntaus, joka pyrki sulokkuuteen ja viehkeyteen. Manierismille oli ominaista liioitellut ilmeikkäät asennot, sekä jyrkät valojen ja varjojen vastakohdat. Suosittuja tehokeinoja olivat myös hahmojen venyttäminen ja erikoiset kierteiset asennot, kuten Parmigianinon "Pitkäkaulainen Madonna" -maalauksessa.


title: Manierismi

text: Manierismi oli barokkia enteillyt renessanssin jälkivaihe. Täysrenessanssin täydellisinä nähtyjen taiteilijoiden harmoniaa ja ihanteellisuutta ei voitu enää ylittää. Umpikujatilanteessa taiteilijat käyttivät hyväkseen mestarien kehittämiä malleja, mutta heidän tekemässään taiteessa oli outo näynomainen leima ja käsitteellistä tuntua.


title: Manierismi

text: Kirjallisuudessa manierismi on yhteisnimitys klassisismin vastaisille suuntauksille eri aikoina, mutta sillä tarkoitetaan myös 1500- ja 1600-luvun vaihteen kirjallista suuntausta. Manieristisessa kirjallisuudessa käytetään sanaleikkejä sekä monimutkaisia tyylikuvioita, sen maailmankuva on subjektiivinen ja rauhaton. Lisäksi sisältö ja muoto ovat usein ristiriidassa.


title: Manierismi

text: Manierismi vaikutti myös musiikissa. Monimutkaiset rytmikuviot, oudot harmoniat, koristeelliset polyfoniset melodiat olivat myös nuottipaperilla mutkikkaita ja visuaalisia. Varhaista manierismia musiikissa kutsutaan Ars subtilioriksi.


title: Manierismi

text: Tyylisuunta sai halventavan manierismi-nimen vasta 1600-luvun puolella. Se koettiin tuolloin tyylittelyn ja vääristyneiden perspektiiviensä vuoksi teennäiseksi ja ylihienostuneeksi. Terminä manierismi tarkoitti 1600-luvulta 1900-luvulle asti luonnotonta, kylmän järkiperäistä lähtökohtaa taiteeseen, sekä teknisen taituruuden ja sivistyksen steriiliä korostamista.


title: Manierismi

text: Aiemmin italian sanalla "maniera" oli tarkoitettu niin sosiaalisen kanssakäymisen kuin antiikin veistosten ja täysrenessanssin mestareiden teosten tyyliä ja tyylikkyyttä ilman kielteistä sävyä.


title: Manierismi

text: Nykyisin manierismi on melko neutraalisti renessanssin ja barokin välisen tyylikauden yleisnimitys. Manierismin taidetta on myöhemmin myös alettu ymmärtää uudella tavalla, kun siinä on havaittu yhtäläisyyksiä myöhempien kulttuurin kriisikausien kanssa.


title: Manierismi

text: Manierismin tavoitteita olivat klassisista säännöistä poikkeaminen, liioittelu ja harmonian murtaminen. Keskeisiä aiheita olivat henkilöhahmoja sisältävät kohtaukset, joissa sovellettiin epäloogisia sommitelmia. Asennot, kuten kontraposto, olivat luonnottoman kierteisiä, niissä oli voimakkaita lyhennyksiä. Varsinkin ranteiden ja sormien asennot olivat tietoisen erikoisia, jotta ne antaisivat sulouden vaikutelman. Myös erikoisia valoefektejä, kuten oudoissa paikoissa ilmaantuvia valopisteitä, voimakkaita lyhennyksiä ja silmiinpistäviä värejä suosittiin. Arkkitehtuurissa haluttiin jättää tiukat säännöt, joita oli aiemmin noudatettu. Julkisivujen koristelu lisääntyi ja se muuttui kaksiulotteisemmaksi täysrenessanssin plastisuuden vastapainona.


title: Manierismi

text: Parmigianinon lisäksi toinen keskeinen manieristi El Greco käytti voimakkaita lyhennyksiä ja vapaita siveltimenvetoja. Hän halusi luoda näynomaista taidetta, joka saisi katsojan ajattelemaan tuonpuoleista pikemmin kuin ympärillä olevaa todellisuutta. El Greco maalasi ensin Venetsiassa ikoneja bysanttilaiseen tyyliin, mutta työskenteli loppuelämänsä Espanjassa. Hänestä tuli 1800-1900 -luvun vaihteessa ekspressionistien esikuva.


title: Manierismi

text: Manierismi sai alkunsa Italiassa, jossa sen edustajia olivat aluksi Michelangelon ohella Giulio Romano, Parmigianino, Benvenuto Cellini ja Giambologna sekä Espanjassa El Greco. Italiasta tyyli levisi Espanjaan, Hollantiin ja Saksaan.


title: Manierismi

text: Ranskaan manierismi tuli Rosso Fiorentinon ja Francesco Primaticcion myötä. Pariisin lähistöllä oleva Fontainebleaun palatsi rakennettiin uudelleen, ja työhön kutsuttiin italialaisia taiteilijoita. Fontainebleaun koulukunnaksi nimitetyt taiteilijat sovelsivat manierismia melko hillitysti.


title: Manierismi

text: Aluksi esikuvina olivat Rafael ja Michelangelo. Taiteessa suosittiin allegorioita ja klassisia aiheita, joita kuvattiin tiiviin sommittelun ja myös venytettyjen muotojen avulla. Myöhemmin 1500-luvun lopulla ja 1600-luvun alussa tyyliin vaikuttivat myös Tintoretto sekä flaamilainen ja ranskalainen taide.


title: Manierismi

text: Muutos renessanssin klassisuudesta uuteen suuntaan näkyi ensimmäisenä Toscanassa. Manierismin kokeileva kausi sai alkunsa Firenzessä, jossa Pontormo ja Rosso Fiorentino työskentelivät Andrea del Sarton työpajassa. He tutkivat ja kopioivat innokkaasti freskoluonnoksia, joita Leonardo ja Michelangelo olivat tehneet Palazzo Vecchiota varten.


title: Manierismi

text: Etulinjassa työskenteli myös espanjalainen Alonso Berruguete, joka kehitteli omaa tyyliä Michelangelon pohjalta. Berrequete toimi Pontormon ja Rosson innoittajana. Myös Domenico Beccafumi työskenteli Leonardon ja Rafaelin pohjalta mutta manieristiseen tapaan.


title: Manierismi

text: Nykyisin manierismin katsotaan alkaneen varsinaisesti Roomassa 1530-luvulla. Toscanassa ja Firenzessä 1515–1525 ollutta vaihetta pidetään tällöin varhaismanierismina tai klassismin vastaisena kokeiluna.


title: Käärme (kiinalainen horoskooppi)

text: Käärme on yksi kiinalaisista horoskooppimerkeistä. Käärmeen vuonna syntyneitä pidetään lumoavina, nopeaälyisinä, viisaina, kauniina ja omistushaluisina.


title: Käärme (kiinalainen horoskooppi)

text:
Käärmeen kuukausi: n. 5.5.- 5.6.
Käärmeen tunti: 09 - 11


title: Käärme (kiinalainen horoskooppi)

text: Käärmeen onnennumerot ovat 2, 8 ja 9.


title: Käärme (kiinalainen horoskooppi)

text: Vuodet on seuraavassa listassa sovitettu kansanomaisesti kuukalenteriin. Ammattiastrologit käyttävät aurinkokalenteria, johon eläimiksi nimetyt vuodet ja kuukaudet alun perin perustuvat.


title: Reviiri

text: Reviiri on eläimen elinpiiri, eli alue pesän ympärillä, jota eläin puolustaa tunkeilijoita ja kilpailijoita vastaan. Joskus reviiri on myös laajemmin alue, jolta eläin hankkii ravintonsa. Reviirillä voidaan joskus tarkoittaa rajaa.


title: Avonlea (fiktio)

text: Avonlea on kuvitteellinen paikkakunta Prinssi Edwardin saarella Kanadan itärannikolla. Se on L. M. Montgomeryn kirjojen sekä niihin perustuvan televisiosarjan "Tie Avonleaan" tapahtumapaikka. Kuvitteellisen Avonlean esikuvana toimi Prinssi Edwardin saarella sijaitseva Cavendishin kaupunki.


title: Avonlea (fiktio)

text: Montgomeryn kirjoissa Avonlea sijaitsee Prinssi Edwardin saaren pohjoisosassa pienellä niemimaalla. Kaupungin pääelinkeinot ovat maanviljely ja ravustus. Avonlean kuvitteelliset naapurikaupungit ovat Carmody, White Sands, Grafton ja Bright River.


title: Dronten

text: Dronten on kunta ja kaupunki Alankomaissa mereltä vallatun Flevolandin provinssin koillispolderissa. Kunnan perustamisvuosi on 1972, ja asukkaita siellä on 40 616 (1.1.2016). Pinta-alaa Drontenilla on 423,86 neliökilometriä, josta vettä on 89,51 km². Kaupunki sijaitsee 10 kilometriä länteen vanhasta Kampenin kaupungista ja noin 25 kilometriä itään Flevolandin pääkaupungista, Lelystadista.


title: Dronten

text: Dronten on vilkas matkailukohde leirintäalueineen.


title: Grumman F6F Hellcat

text: Grumman F6F Hellcat oli yhdysvaltalainen toisen maailmansodan aikainen hävittäjälentokone. Se oli tarkoitettu seuraajaksi F4F Wildcat -koneelle, jota se ulkoisesti paljon muistuttikin, vaikka olikin kokonaan uusi malli, jossa ei ollut yhteisiä osia edeltäjänsä kanssa. Hellcat ja Vought F4U Corsair olivat Yhdysvaltain laivaston pääasialliset tukialushävittäjät syyskuusta 1943 alkaen toisen maailmansodan loppupuoliskon ajan. Hellcateja rakennettiin kaikkiaan 12 272 kappaletta. Hellcat vedettiin palveluksesta pian sodan päätyttyä.


title: Grumman F6F Hellcat

text: Wildcatin seuraajana Hellcatiin oli tarkoitus asentaa 1700 hv:n Wright R-2600 Cyclone -moottori, mutta taistelukokemusten mukaan parempi suorituskyky oli tarpeen, ja moottoriksi tuli 2000 hv (1500 kW) Pratt & Whitney R-2800 Double Wasp.


title: Grumman F6F Hellcat

text: Sopimus XF6F-1-prototyypistä allekirjoitettiin 30. kesäkuuta 1941. Ensimmäinen Cyclone-moottoria käyttävä malli lensi 26. kesäkuuta 1942 ja ensimmäinen Double Wasp -moottoria käyttävä 30. heinäkuuta 1942. Ensimmäinen sarjatuotantokone lensi 3. lokakuuta 1942. Malli VF-9 otettiin operatiiviseen käyttöön USS Essexillä maaliskuussa 1943.


title: Grumman F6F Hellcat

text: Kuten edeltäjänsä Wildcat, myös Hellcat oli rakenteeltaan yksinkertainen kone, joka oli suunniteltu valmistuksen helppoutta silmällä pitäen ja kestämään raskaitakin vaurioita pystyen silti palaamaan tukialukselle. Lentäjän suojana oli 96 kg panssarointia, tuulilasi oli luodinkestävä ja myös moottorin öljysäiliön ja öljynjäähdyttimen ympärillä oli panssarointia. Itsetiivistyvät polttoainetankit vähensivät tuleen syttymisen vaaraa.


title: Grumman F6F Hellcat

text: Vaikka Hellcat muistutti Wildcatia, se ei ollut vain sen suurempi versio. Hellcatissa oli leveämpi laskuteline, joka oli vihdoin hydraulikäyttöinen, kun se Wildcatissa oli pitänyt nostaa käsikäyttöisesti. Hellcat oli ala- eikä keskitaso, ja sen siipipinta-ala oli suuri (31 m²). Aseistuksena oli, kuten Wildcatissakin, 6 kpl Browning .50 (12,7 mm) -konekivääriä, joihin oli 400 ammusta kuhunkin. Myöhempiin koneisiin lisättiin kolme ripustinta 450 kg pommeja varten.


title: Grumman F6F Hellcat

text: Viimeinen Hellcat valmistui marraskuussa 1945. Valmistettujen koneiden kokonaismääräksi tuli 12 272, joista 11 000 oli rakennettu kahden vuoden aikana. Keskimäärin koneita rullasi ulos tehtaasta 20 kappaleen päivävauhtia.


title: Grumman F6F Hellcat

text: Ensimmäistä kertaa Hellcat osallistui taisteluun japanilaisia vastaan 1. syyskuuta 1943, kun USS Independencen (CVL-22) koneet ampuivat alas Kawanishi H8K -lentoveneen. Pian tämän jälkeen, 23. marraskuuta, Hellcatit ampuivat Tarawan yllä alas 30 Zeroa omien menetysten supistuessa yhteen koneeseen. 11. marraskuuta Hellcatit saivat Rabaulin yllä 100 ilmavoittoa muutaman koneen menetyksillä.


title: Grumman F6F Hellcat

text: Vuoden 1943 lopusta lähtien Hellcatit olivat mukana lähes jokaisessa taistelussa japanilaisia koneita vastaan ja voittivat lähes aina. Kokonaissuhteeksi tuli 19 voittoa yhtä menetettyä konetta kohden. Näillä lukemilla Hellcatista tuli eniten yhdysvaltalaisia ässiä tuottanut kone: 306 Hellcat-lentäjää kohosi ässäksi, kun P-51 Mustang -lentäjistä tuli 275 ässää. Hellcatin käyttö Tyynellämerellä käänsi voimatasapainon nopeasti Yhdysvalloille. Hellcatilla saavutettiin 75 % kaikista Yhdysvaltain merivoimien ilmavoitoista Tyynellämerellä, ja kaikista liittoutuneiden konetyypeistä juuri sillä saavutettiin eniten ilmavoittoja japanilaisia vastaan.


title: Grumman F6F Hellcat

text: Ensimmäinen ilmavoitto saavutettiin F6F Hellcatilla 5. lokakuuta 1943 Wakella, kun 22-vuotias Robert Duncan ampui alas Zeron. F6F Hellcat pitää myös eräänlaista ”maailmanennätystä”: sillä on ammuttu alas kaksi japanilaista Zeroa alas 45 sekunnissa. Tämä tapahtui 11. marraskuuta 1943 Rabaulilla, lentäjänä oli Hamilton ”Mac” McWhorter. Yhteensä Hellcatilla ammuttiin alas lähes 5300 japanilaista konetta.


title: Grumman F6F Hellcat

text: Tutkalla varustetut Hellcat-yöhävittäjät tulivat palvelukseen alkuvuodesta 1944.


title: Grumman F6F Hellcat

text: Brittien Fleet Air Armille toimitettiin Lend-Lease-lain nojalla 1263 konetta. Se sai aluksi nimen "Gannet", mutta nimi muutettiin 1944 yksinkertaisuuden vuoksi Hellcatiksi, jolloin F6F-3 sai nimen Hellcat F.I, F6F-5 nimen Hellcat F.II ja F6F-5N nimen NF.II. Koneet taistelivat Norjassa, Välimerellä ja Kaukoidässä. Sodan jälkeen ne korvattiin brittiläisillä koneilla. Monet Fleet Air Armin hävittäjä-ässät, kuten Stanley Orr ja Blyth Ritchie, saavuttivat ilmavoittoja Hellcatilla.


title: Grumman F6F Hellcat

text: Ranskan Aéronavale käytti myös Hellcatejä Indokiinassa. Argentiinan ja Uruguayn laivastot käyttivät niitä 1960-luvun alkuun asti.


title: Vuohi (kiinalainen horoskooppi)

text: Vuohi (lammas) on kahdeksas kiinalaisista horoskooppimerkeistä. Vuohen vuonna syntyneitä pidetään rauhallisina, ystävällisinä, vilpittöminä, hyväsydämisinä, ujoina, taiteellisina ja pessimisteinä.


title: Vuohi (kiinalainen horoskooppi)

text:
Vuohen kuukausi: n. 7.7.- 7.8.
Vuohen tunti: 13 - 15


title: Vuohi (kiinalainen horoskooppi)

text: Vuohen onnennumerot ovat 3, 4 ja 9.


title: Vz. 61 Škorpion

text: Vz. 61 Škorpion (; konepistooli malli 1961) on tšekkoslovakialainen, Miroslav Rybářin suunnittelema konepistooli. Česká zbrojovka Uherský Brod on valmistanut sitä eri kaliiperisina malleina vuodesta 1959. Ase suunniteltiin korvaamaan esimerkiksi ajoneuvomiehistöjen ja laskuvarjojoukkojen käyttämät pistoolit. Škorpionia on valmistettu myös Jugoslaviassa.


title: Vz. 61 Škorpion

text: Ase ampuu kerta - tai sarjatulta suljetulta lukolta. Siinä on aseen päälle taittuva rautalankatukki ja sen voi varustaa äänenvaimentimella.


title: Welcome to the Jungle

text: Welcome to the Jungle on Guns N’ Rosesin säveltämä ja sovittama kappale vuonna 1987 julkaistulta albumilta Appetite for Destruction. Kappale on myös julkaistu singlenä, joka nousi Suomessa virallisen listan sijalle 13.


title: Welcome to the Jungle

text: Kappaleesta on muodostunut GN’R:n sisääntulokappale. Yhtye sävelsi kappaleen palattuaan ensimmäiseltä kiertueeltaan Seattlesta.


title: Welcome to the Jungle

text: Kappale oli ensimmäinen single yhtyeen debyyttialbumilta eikä se aluksi herättänyt kummemmin huomiota. Yhtyeen toisen singlen Sweet Child O’ Minen menestyksen myötä kappale julkaistiin uudelleen singlenä, jolloin siitäkin tuli hitti.


title: Welcome to the Jungle

text: Kappale esiintyy myös Simpsonien jaksossa Suuri kahdeksikko sekä Clint Eastwoodin elokuvassa Likainen Harry ja murhapooli. Lisäksi kappale soi tunnetun GTA-pelisarjan pelissä radiokanavalla Radio X.


title: Walesin hallintoalueet

text: Wales on jaettu paikallishallintoa varten 22 hallintoalueeseen (, ). Näistä yhdeksän on kreivikuntia, kymmenen kauppaloita ja kolme kaupunkeja. Nimityksistä huolimatta kaikkien alueiden lailliset oikeudet ovat yhtäläiset. Nykyinen aluejako on ollut voimassa vuodesta 1996.


title: Koira (kiinalainen horoskooppi)

text: Koira on yksi kiinalaisista horoskooppimerkeistä. Koiran vuonna syntyneitä pidetään uskomusjärjestelmän mukaan uskollisina, rehellisinä, epäitsekkäinä, touhukkaina, riippumattomina ja velvollisuudentuntoisina. Saman järjestelmän mukaan heidän itsetuntonsa ei ole paras mahdollinen.


title: Koira (kiinalainen horoskooppi)

text:
Koiran vuosi: 12 vuoden välein. mm 1886, 1898, 1910, 1922, 1934, 1946, 1958, 1970, 1982, 1994, 2006, 2018, 2030, 2042...
On otettava kuitenkin huomioon että kiinalainen vuosi vaihtuu eri aikaan kuin kansainvälinen.
Koiran kuukausi: n. 8.10.- 7.11.
Koiran tunti: 19 - 21


title: Koira (kiinalainen horoskooppi)

text: Koiran onnennumerot ovat 3, 4 ja 9.


title: Sika (kiinalainen horoskooppi)

text: Sika on yksi kiinalaisista horoskooppimerkeistä. Kiinassa sika on hedelmällisyyden ja vaurauden vertauskuva. Niinpä sian vuonna syntyneistä uskotaan tulevan onnekkaita ja varakkaita. (Samaa symboliikkaa lienee myös säästöpossu: sika syö ruoantähteitä ja muuta toisarvoista ja silti siitä kasvaa merkittävä proteiininlähde.) Kiinalaisessa horoskoopissa sikaa pidetään uskollisena, rehellisenä ja ahkerana, mutta helposti huijattavana.


title: Sika (kiinalainen horoskooppi)

text:
Sian kuukausi: n. 7.11.- 7.12.
Sian tunti: 21 - 23


title: Sika (kiinalainen horoskooppi)

text: Sian onnennumerot ovat 2, 5 ja 8.


title: Skotlannin hallintoalueet

text: Skotlannin hallintoalueet () käsittävät 32 paikallishallinnollista aluetta, joilla on omat vaaleilla valitut valtuutetut ja päättäjät. Nykyinen aluejako on ollut käytössä 1. huhtikuuta 1996 lähtien.


title: Perth

text: Perth on seuraavien maantieteellisten paikkojen nimi:


title: Norlanti

text: Norlanti (joskus myös "Norrlanti", ) on pohjoisin Ruotsin kolmesta pääalueesta. Muut pääalueet ovat Götanmaa ja Sveanmaa. Norlannin maapinta-ala on 243 340,5 km². Vuoden 2011 lopussa alueella oli 1 153 788 asukasta, joten alueen väentiheys oli 4,7 asukasta neliökilometriä kohti.


title: Norlanti

text: Haminan rauhaan (1809) asti Norlantiin kuuluviksi saatettiin katsoa myös Pohjanmaa ja Suomen Lappi, jotka nykyään ovat osa Suomea.


title: Norlanti

text: Norlanti koostuu yhdeksästä maakunnasta, jotka ovat


title: Nightrain

text: Nightrain vuonna 1988 julkaistu Guns N’ Rosesin single. Se on kolmas kappale yhtyeen esikoisalbumilla "Appetite for Destruction". Laulu kertoo yhtyeen suosimasta Kalifornialaisesta halvasta mutta silti hyvin alkoholipitoisesta viinistä nimeltä Night Train Express. Kappale on ainoa albumilta "Appetite for Destruction" julkaistu single, josta ei ole tehty musiikkivideota; tosin singlen "It's So Easy" musiikkivideota ei ole julkaistu virallisesti. Nightrain toimi usein Guns N' Rosesin keikkojen avauskappaleena "Use Your Illusion Tour"illa.


title: Nightrain

text: "Asuimme Gardener Street studiolla ja meillä oli yksi boksimainen huone. Meillä ei ollut rahaa, mutta olisimme vaikka kaivaneet 100 dollaria, että olisimme päässeet läheiseen viinakauppaan. Siellä sitten sattui olemaan tätä mahtavaa viiniä nimeltä Nightrain, josta olit sekaisin jo yhdellä dollarilla. Viisi dollaria ja olisit mennyttä. Elimme tällä tavaralla." - Duff McKagan


title: Nightrain

text: Kappale sai alkunsa, kun bändin jäsenet olivat kävelemässä Palm Avenuella viinakaupasta studiolle ja yhtäkkiä joku huudahti sanat joista sitten tuli biisin kertosäe. Bändi lauloi tätä koko loppumatkan ettei se unohtuisi. Samalla kun muut jäsenet lauloivat kerraten tätä samaa melodiaa Axl Rose täydensi improvisoimalla väliin esimerkiksi "bottoms up" ja "fill my cup".


title: Tony Arima

text: Tony Matti Juhani Arima (9. huhtikuuta 1961 Helsinki – 9. joulukuuta 2005 Orimattila) oli suomalainen jääkiekkoilija. Hän pelasi laitahyökkääjänä SM-liigassa vuosina 1979–1995 Jokereissa, HIFK:ssa, Lahden Hockey-Reippaassa ja Reipas Lahdessa. SM-kultaa hän voitti HIFK:ssa vuonna 1983. Colorado Rockies varasi hänet NHL:n varaustilaisuudessa kahdeksannella kierroksella vuonna 1981 numerolla 150, mutta pelaamassa häntä ei kuitenkaan koskaan Pohjois-Amerikan kaukaloissa nähty.


title: Tony Arima

text: Laitahyökkääjä Arima edusti Suomea vuoden 1983 MM-kisoissa, jossa hän kuului muilta osin alle odotusten pelanneen Suomen pirteimpiin hyökkääjiin. Suomi oli kisoissa seitsemäs. Loukkaantuminen esti osallistumisen vuoden 1984 olympialaisiin. Kaikkiaan Arima pelasi 31 A-maaottelua.


title: Tony Arima

text: Suoraviivaisesta ja ärhäkästä pelitavastaan tunnettu Arima siirtyi Jokereista HIFK:hon kauden 1981 keväällä. Samassa yhteydessä Jokereista HIFK:hon siirtyivät myös hänen pelikaverinsa Anssi Melametsä ja SaiPan kasvatti Aarre Kourula. Tämä oli sen kevään kohusiirto. Vaikka Arima oli Jokereiden kasvatti ja edusti urallaan myös lahtelaista Reipasta tämän kahdella eri nimellä, häntä pidettiin kannattajien keskuudessa erityisesti legendaarisena HIFK-pelaajana.


title: Tony Arima

text: Lisäksi hän pelasi yhden kauden 1-divisioonassa Kalajoen Junkkareissa sekä hajanaisia ”vuokrapelejä” Vantaa HT:ssa, Pietarsaaren Centersissä, Junkkareissa ja Helsingin Karhu-Kissoissa.


title: Tony Arima

text: Varsinaisen uransa jälkeen Tony Arima pelasi vielä 2-divisioonassa Helsinki Lightningissa, joka nimestään huolimatta toimi Keravalla, ja joitakin pelejä Kotkan Titaaneissa.


title: Tony Arima

text: Peliuransa päättymisen jälkeen Tony Arima muutti Orimattilaan. Hän teki itsemurhan 44-vuotiaana joulukuussa 2005. Hänet on haudattu Maunulan uurnalehtoon.


title: Mr. Brownstone

text: Mr. Brownstone on yhdysvaltalaisen hard rock -yhtye Guns N' Rosesin menestyskappale heidän debyyttialbumiltaan "Appetite for Destructionilta". Kappale on myös julkaistu ”It's So Easy” -singlen B-puolena. Kappale on pysynyt yhtyeen live-ohjelmistossa tähän päivään saakka.


title: Paradise City

text: Paradise City on Guns N’ Rosesin kappale, levyltä Appetite for Destruction (1987). Kappale julkaistiin singlenä 1989. Se on yksi yhtyeen tunnetuimmista kappaleista. "Paradise City" kertoo Paratiisikaupungista. "Paratiisikaupungin" sijaintia yhtye ei aluksi määritellyt, mutta myöhemmin ovat kertoneet pieleen menneen Seattlen kiertueen jälkeen että Sunset Strip on heidän "paratiisikaupunkinsa". Kappale ylsi Yhdysvaltojen singlelistalla parhaimmillaan viidenneksi. "Paradise Cityn" riffin sävellys on kirjattu Slashin nimiin, vaikka Duff riffin alun alkaen laittoi alulle. Kappaleen sanoittaja on myös Duff McKagan. Suomalaisen Andy McCoyn mukaan "Paradise City" on kooste muutamista Hanoi Rocks -riffeistä. Esimerkiksi kertosäe on otettu Hanoi Rocksin kappaleesta "Lost in the City". Kyseisen kappaleen voi kuulla Burnout Paradise -pelin soundtrackilla.


title: Paradise City

text: Single ylsi Suomen virallisen singlelistan sijalle 6.


title: Idän pikajuna

text: Idän pikajunalla (Orient Express) tarkoitetaan yleensä Pariisin ja Istanbulin välillä, 1880-luvulta aina vuoteen saakka 1977 kulkenutta yöpikajunaa. Aikojen kuluessa liikenteessä on kuitenkin ollut useita Orient Express -nimeä käyttäneitä junia ja niiden pääteasemina on ollut muitakin paikkakuntia kuin Pariisi ja Istanbul.


title: Idän pikajuna

text: Idän pikajunaa operoi 1970-luvulle saakka Compagnie Internationale des Wagons-Lits -niminen yhtiö, joka hallitsi pitkään kaukojunaliikennettä Euroopassa. Yhtiö omisti junissa käytetyt makuu- ja ravintolavaunut, mutta junia vetivät kansallisten rautatieyhtiöiden veturit.


title: Idän pikajuna

text: Orient Express alkoi liikennöidä 4. lokakuuta 1883. Ensi alkuun juna kulki Pariisista Münchenin ja Wienin kautta Giurgiuun Romaniaan, mistä oli lauttayhteys Tonavan yli Ruseen, Bulgariaan. Sieltä kulki toinen juna Varnaan, josta oli laivayhteys Istanbuliin. Vuodesta 1889 pääteasemaksi tuli Varna, mistä matka jatkui lautalla Istanbuliin. Samana vuonna juna alkoi kulkea Pariisista suoraan Münchenin, Wienin, Budapestin ja Bukarestin kautta Istanbuliin.


title: Idän pikajuna

text: Päätepiste Istanbulissa oli Sirkecin asema () kaupungin Euroopan puoleisessa osassa, lähellä Kultaisen sarven suuta. Aseman viereiseltä laivalaiturilta pääsi lautalla Bosporin salmen yli Istanbulin Aasian puoleisessa osassa sijaitsevalle Haydarpaşan asemalle, mistä lähtivät junat Lähi-idän suuntaan.


title: Idän pikajuna

text: Ensimmäinen maailmansota keskeytti Orient Expressin liikenteen vuodesta 1914 vuoteen 1918. Vuonna 1919 otettiin käyttöön sodan hävinneen Saksan alueen poliittisista syistä kiertänyt reitti Pariisista Lausannen, Milanon, Venetsian, Triesten, Belgradin ja Sofian kautta Istanbuliin. Tätä reittiä kulkenut juna sai nimekseen Simplon Orient Express Simplonin tunnelin mukaan. Alkuperäinen Orient Express palasi entiselle reitilleen vuonna 1921. Ruhrin miehityksen aikana 1920-luvun puolivälissä syntyi aluksi tilapäisluonteisesti vaihtoehtoista reittiä kulkenut juna josta muodostui idän pikajunien kulta-aikana 1930-luvulla Arlberg Orient Express. Juna kulki Pariisista, Zürichin, Innsbruckin ja Wienin kautta Budapestiin ja sieltä vuoropäivin Bukarestiin tai Belgradin kautta Ateenaan. Kaikilla kolmella junalla oli makuuvaunuyhteys Calaisin ja Pariisin välillä.


title: Idän pikajuna

text: Idän pikajuna saavutti mainetta korkeatasoisella palvelullaan ja ravintolallaan. Junalla matkustivat niin kuninkaalliset, aateliset, diplomaatit kuin liikemiehetkin.


title: Idän pikajuna

text: Toisen maailmansodan alkaminen vuonna 1939 keskeytti jälleen idän pikajunien liikenteen. Saksalainen Mitropa-rautatieyhtiö yritti ylläpitää liikennettä Balkanilla, mutta Titon partisaanien hyökkäykset tyrehdyttivät sen. Sodan päätyttyä liikenne palasi normaaliksi lukuun ottamatta yhteyttä Ateenaan, mikä oli poissa käytöstä Jugoslavian ja Kreikan välisen rajan ollessa suljettu vuoteen 1951. Bulgarian ja Turkin välinen raja oli puolestaan suljettu vuosina 1951–1952, mikä esti junien pääsyn Istanbuliin.


title: Idän pikajuna

text: Vuoteen 1962 mennessä sekä alkuperäinen Orient Express että Arlberg Orient Express olivat lopettaneet toimintansa. Jäljelle jääneen Simplon Orient Expressin tilalle asetettiin vuonna 1962 hitaampi Direct Orient Express, joka kulki päivittäin Pariisista Belgradiin ja sieltä kaksi kertaa viikossa Ateenaan ja Istanbuliin.


title: Idän pikajuna

text: Vuonna 1971 Wagon-Lits -yhtiö lopetti junien operoinnin ja myi tai vuokrasi vaunukalustonsa kansallisille rautatieyhtiöille. Yhtiö huolehti kuitenkin edelleen omalla henkilökunnallaan makuu- ja ravintolavaunujen palveluista.


title: Idän pikajuna

text: Direct Orient Express -junan liikenne Pariisista Istanbuliin päättyi 19. toukokuuta 1977. Sen jälkeen kulki Orient Express -niminen yöpikajuna Pariisista Strasbourgin, Münchenin ja Wienin kautta Budapestiin ja edelleen Bukarestiin. Vuodesta 2001 Orient Express -nimellä kulki yöjuna Pariisin ja Wienin välillä ja vuodesta 2007 Strasbourgin ja Wienin välillä. Tämä juna lakkautettiin 14. joulukuuta 2009, minkä jälkeen Euroopan säännöllisessä rautatieliikenteessä ei ole ollut Orient Express -nimistä junaa.


title: Idän pikajuna

text: Brittiläinen matkailualan yhtiö Orient-Express Hotels Ltd järjestää nostalgiamatkoja Euroopan eri kaupunkien välillä käyttäen entisöityjä Wagon-Litsin vaunuja ja toiminimeä "Venice-Simplon Orient Express".


title: Idän pikajuna

text: Idän pikajuna on ollut tapahtumapaikkana sekä kirjoissa että elokuvissa. Tunnetuin kirja on Agatha Christien salapoliisiromaani Idän pikajunan arvoitus, jonka pohjalta on tehty myös kaksi elokuvaa sekä TV-sovitus.


title: Barbara Helsingius

text: Barbara Christina Elisabeth Helsingius-Koski (o.s. Helsingius; 27. syyskuuta 1937 Helsinki – 9. maaliskuuta 2017 Espoo) oli suomalainen miekkailija sekä folk- ja laulelmamusiikin esittäjä, säveltäjä ja sanoittaja. Hän levytti musiikkia 1960-luvun puolestavälistä lähtien suomeksi, ruotsiksi, englanniksi ja norjaksi. Helsingius esiintyi urallaan ympäri maailmaa, etenkin Pohjoismaissa ja Yhdysvalloissa.


title: Barbara Helsingius

text: Ennen muusikonuraansa Helsingius valmistui voimistelunopettajaksi. Hän osallistui miekkailijana Rooman olympialaisiin 1960 ja maailmanmestaruuskilpailuihin vuonna 1965 Suomen joukkueessa. Opiskellessaan pedagogiikkaa Stanfordin yliopistossa Yhdysvalloissa Helsingius kiinnostui amerikkalaisesta folk-tyyppisestä musiikista ja hänen ensimmäinen levynsä vuodelta 1966 onkin suomen kielellä laulettua folkkia. Helsingius päätti opiskelunsa Asla-stipendiaattina Stanfordissa Master of Arts -tutkintoon vuonna 1963.


title: Barbara Helsingius

text: Helsingius avioitui amerikansuomalaisen Henry ”Hank” Kosken kanssa ja asui vuosina 1969–1975 Oslossa, jossa Koski työskenteli diplomaattina Yhdysvaltain suurlähetystössä. Vuonna 1975 perhe muutti Suomen Espooseen.


title: Barbara Helsingius

text: Helsingius toimitti useita laulukirjoja, joista viimeisin, "Songs Finland Sings", on vuodelta 2000 ja sisältää hänen englanniksi kääntämiään suomalaisia lauluja. Näistä suurin osa on julkaistu myös kahdella samannimisellä CD-levyllä. Sanoituksia hän teki noin 700 neljällä kielellä.


title: Barbara Helsingius

text: Helsingius työskenteli Ylen englanninkielisessä Radio Finlandissa toimittajana vuosina 1978–2007.


title: Robert Owen

text:
Robert Owen (14. toukokuuta Newtown, Montgomeryshire, Wales 1771 – 17. marraskuuta 1858 Newtown, Montgomeryshire) oli walesilainen tehtaanjohtaja ja sosialisti, jota pidetään uudenaikaisen sosiaalipolitiikan ja osuustoiminnan uranuurtajana. Hän kuului niin sanottuihin utopistisiin sosialisteihin, mutta yritti toteuttaa näkemyksensä ihanneyhteiskunnasta myös käytännössä. Owen itse kuului porvaristoon, mutta pyrki kommunistisilla uudistuksillaan kohottamaan työväen taloudellista, henkistä ja moraalista asemaa.
Alun perin Owen oli utilitaristi ja liberaali Jeremy Benthamin oppilas, mutta siinä missä liberaalit olisivat halunneet parantaa työläisten asemaa poistamalla kapitalistien etuoikeudet, Owen alkoi vähitellen kääntyä yhä syvemmälle sosialismiin. Bentham silti rahoitti eräitä Owenin sosiaalisia kokeiluja työläisten olojen parantamiseksi.


title: Robert Owen

text: Owen toimi puuvillatehtaan johtajana New Lanarkissa Skotlannissa vuosina 1800–1829. Kun hänen kilpailijansa teettivät tehdastyöläisillä 13–14 tunnin työpäiviä, Owenin tehtaassa työskenneltiin 10 ja puoli tuntia päivässä. Jos tuotanto jouduttiin seisauttamaan, joutilaille työläisille maksettiin täysi palkka koko ajalta. Kuitenkin hänen liikkeensä arvo oli noussut yli kaksinkertaiseksi ja samalla antanut omistajilleen muhkeat voitot.


title: Robert Owen

text: Owenin aikana työläiset tuottivat laitoksen omistajille 5 % voiton liikepääomalleen ja vielä yli 300 000 puntaa muuta voittoa. Owen päätteli, että teollistumisen ajan valtavilla tuotantovoimilla, jotka tuottivat rikkauksia vain harvoille, kyettäisiin uudistamaan koko yhteiskunta ja tuottamaan hyvinvointia kaikille. Hän uskoi ihmisen muovautuvan ympäristövirikkeiden mukaan, minkä takia hän halusi muuttaa elinympäristön mahdollisimman miellyttäväksi. Vaikka Owenin palveluksessa olevilla ihmisillä oli paremmat olot kuin muualla, Owen ei ollut heidän olotilaansa tyytyväinen. Ihmiset olivat hänen mielestään hänen orjiaan, eivätkä heidän olonsa vieläkään mahdollistaneet luonteen ja tietoisuuden monipuolista kehitystä.


title: Robert Owen

text: Vuonna 1819 Owen ajoi pitkien kamppailujen jälkeen läpi ensimmäisen lain lasten ja naisten tehdastyön rajoittamisesta. Vuonna 1823 hän ehdotti Irlannin köyhyyden poistamista kommunististen siirtoloiden avulla. Hän teki täydelliset laskelmat siirtoloiden perustamiskustannuksista, vuotuisista menoista ja tuloista sekä suunnitteli tarkasti kaikki tekniset yksityiskohdat.


title: Robert Owen

text: Vuonna 1825 Owen perusti Yhdysvaltoihin Indianan osavaltioon kaupungin nimeltä New Harmony. Se oli sosialistisen yhteiskunnan kokeilu, jossa kukaan ei olisi toista huonommassa asemassa. Kokeilu loppui kuitenkin varsin pian käytännön ongelmien vuoksi.


title: Robert Owen

text: Kun Owenista tuli julkisesti sosialisti, virallinen yhteiskunta hylkäsi hänet. Robert Owen työskenteli myöhemmin köyhtyneenä suoraan työväen keskuudessa ja vaikutti osaltaan myös ammattiliittojen ja työväenliikkeen syntyyn.


title: Utrecht (provinssi)

text: Utrecht () on provinssi keskellä Alankomaita. Provinssin pinta-ala on ja asukasluku (vuonna 2010). Samanniminen kaupunki Utrecht on provinssin pääkaupunki.


title: Utrecht (provinssi)

text: Utrechtin väestöstä 27 prosenttia on protestantteja ja 20 prosenttia katolisia.


title: Lockheed F-80 Shooting Star

text: Lockheed F-80 Shooting Star oli ensimmäinen yhdysvaltalainen merkittäviä määriä valmistettu suihkuhävittäjä. F-80 oli ensimmäinen taistelussa käytetty yhdysvaltalainen suihkuhävittäjä, minkä lisäksi konetyyppi rikkoi kehityshistoriansa aikana useita nopeusennätyksiä. Konetyyppi oli kaikkein ensimmäisin yli 1 000 km/t vaakalennossa ylittänyt lentokone, jonka suorituksen myös kansainvälinen ilmailuliitto (FAI) hyväksyi. Ennätyksen teki A. Boyd 19. kesäkuuta 1947. Uusi nopeusennätys oli tuolloin 1 003,7 km/h.


title: Lockheed F-80 Shooting Star

text: Koneen suunnittelu alkoi vuonna 1943 brittiläisen de Havilland H.1B -suihkumoottorin ympärille, joka pian vaihdettiin General Electricin tai Allisonin valmistamaan kopioon. Konemallista tuli tavanomainen; kokometallinen, alatasoinen ja nokkapyörätelineellä varustettu. Koneen suunnitteluryhmää johti Clarence "Swede" Johnson (Kelly Johnson).


title: Lockheed F-80 Shooting Star

text: XP-80:ksi nimetty prototyyppi teki ensilentonsa 8. tammikuuta 1944. Sen moottorina oli de Havilland Vampire-hävittäjän prototyypistä otettu Halford H1 (myöhemmin 'Goblin') suihkumoottori. Lockheedin pääkoelentäjä Milo Burcham kuoli 20. lokakuuta 1944 lentäessään koneen toisella prototyypillä. Myös lentäjä-ässä Richard Bong kuoli koelentämänsä P-80:n maahansyöksyssä. Shooting Star tuli palveluskäyttöön vuoden 1945 alkupuolella ja 45 toimitettiin USAF:ille ennen sodan loppua.


title: Lockheed F-80 Shooting Star

text: Neljä P-80-konetta lähetettiin Eurooppaan esiteltäväksi, mutta yhden tuhouduttua esittelylennolla Englannissa moottorin sytyttyä palamaan, konetyyppi asetettiin lentokieltoon ja toinen maailmansota päättyi, ennen kuin konetta käytettiin taistelulennoilla. Sodan loputtua 5 000 koneen tilaus supistui 2 000 kappaleeseen. P-80A, P-80B ja P-80C malleja valmistettiin ennen tuotannon loppumista 1950 1 715 konetta, joista 798 oli P-80C mallia. Vuonna 1948 "P"-merkinnät ("Pursuit") muutettiin "F"-alkuisiksi ("Fighter", hävittäjä).


title: Lockheed F-80 Shooting Star

text: Lockheed otti tavoitteekseen brittiläisen Gloster Meteorin 991 km/h nopeudellaan asettaman vaakalennon ilmannopeusennätyksen rikkomisen. Ennätystä lähdettiin hakemaan riisutulla P-80R -ennätyskoneella, jonka aseistus oli korvattu lisäpolttoaineella, ja jonka ulkoista muotoilua oli virtaviivaistettu muun muassa imuaukkojen ja muiden ilmanvastusta tuottaneiden paikkojen osalta. Koneessa oli myös varustettu viritetyllä Allison J33-A-21 -suihkumoottorilla, joka kykeni tuottamaan 22,59 kilonewtonin työntövoiman vesi-alkoholiruiskutusjärjestelmän avulla.


title: Lockheed F-80 Shooting Star

text: Huomattavista muutostöistä huolimatta P-80R:n ensimmäinen ennätysyritys floppasi koneen jäädessä huomattavasti asetetusta tavoitenopeudesta. Toinen yritys tuotti kuitenkin tulosta. P-80R rikkoi samalla sekä Meteorin aiemmin asettaman kansainvälisen ilmailuliiton (FAI) kriteerit täyttävän nopeusennätyksen että 1 000 km/h rajapyykin saavutettuaan 1 004 km/h huippunopeuden vaakalennossa.


title: Lockheed F-80 Shooting Star

text: F-80 oli suunniteltu ensisijaisesti korkealla toimivaksi torjuntahävittäjäksi, mutta Korean sodassa F-86 Sabret korvasivat ne siinä tehtävässä. F-80C:tä käytettiin sen jälkeen hävittäjä-pommittajana, pääasiassa matalahyökkäyksiin raketein, pommein ja napalmilla. 8. marraskuuta 1950 lt. Russell J. Brown ampui alas F-80C-koneellaan MiG-15-koneen ensimmäisessä suihkukoneiden välillä käydyssä ilmataistelussa.


title: Lockheed F-80 Shooting Star

text: Lockheed valmisti koneesta myös pidemmällä rungolla varustettua kaksipaikkaista T-33A "T-bird" harjoituskonetta, joka säilyi tuotannossa vuoteen 1959 ja jota valmistettiin lisenssillä myös Japanissa ja Kanadassa. T-33 valmistettiin lähes 7 000 kappaletta ja sitä käytettiin 20 eri maassa.


title: Henri de Saint-Simon

text: Claude-Henri de Rouvroy, Saint-Simonin kreivi (17. lokakuuta 1760 Pariisi – 19. toukokuuta 1825 Pariisi) oli ranskalainen taloustieteilijä ja filosofi, jota pidetään "ranskalaisen sosialismin" perustajana. Saint-Simonin mukaan historia on jatkuva prosessi, jossa jokainen aikakausi lopulta muodostuu kehityksen jarruksi, josta on siirryttävä seuraavaan aikakauteen. Kehityksen välttämättömyyden syy on ilmiöiden sisältämissä ristiriidoissa. On suuntauduttava kohti parempaa tulevaisuutta.


title: Henri de Saint-Simon

text: Saint-Simon osallistui upseerina Yhdysvaltain vapaussotaan, mutta menetti omaisuutensa Ranskan vallankumouksessa. Hän loi uuden omaisuuden 1700-luvun loppuun mennessä, mutta menetti myöhemmin senkin.


title: Henri de Saint-Simon

text: Saint-Simon halusi vapauttaa työväenluokan. Hän piti välttämättömänä tuotannon suunnitelmallisuutta, tieteen ja teollisuuden yhteistoimintaa. Näin hän toivoi kehityksen lopulta johtavan valtiottomaan yhteiskuntaan.


title: Henri de Saint-Simon

text: Puhuessaan työväenluokasta hän tarkoitti palkkatyötä tekevien lisäksi kaikkia tehtailijoita, kauppiaita ja pankkiirejakin. Hänen ajatuksissaan he edelleen säilyttäisivät hallitsevan aseman yhteiskunnassa. Saint-Simon teki tärkeän huomion, jonka mukaan Ranskan Suuressa vallankumouksessa vastakkain eivät olleet ainoastaan aatelisto ja porvaristo, vaan vallasta taisteli edellisten lisäksi myös omistamattomien luokka.


title: Henri de Saint-Simon

text: Tämä kaikki osaltaan pohjusti nykyaikaisen sosialismin syntymistä.


title: Northrop P-61 Black Widow

text: Northrop P-61 Black Widow (suom. "mustaleski") oli Yhdysvaltain ensimmäinen yöhävittäjäksi suunniteltu kone. Sen keulassa oli tutkalaitteisto, jonka avulla kahden tai kolmen hengen miehistö löysi viholliskoneen täydellisessä pimeydessäkin. Konetyypin runkoratkaisu oli suunnilleen täysin vastaavanlainen kuin esimerkiksi Lockheed P-38 Lightningissa: kaksiosainen puomipyrstö joissa molemmat mäntämoottorit, ja koneen ohjaamo sijaitsi erillisessä keskikehdossa peräsinpuomien välissä. Korkeusvakaajan sijainti oli peräsinpuomien välissä.


title: Northrop P-61 Black Widow

text: Prototyyppiä XP-61 kokeiltiin 1942 ja tuotantokoneiden valmistus alkoi loppuvuodesta 1943. P-61 lensi ensimmäiset taistelulentonsa yöhävittäjänä Euroopassa 3. heinäkuuta 1944. Tyynellämerellä Black Widow teki ensimmäiset pudotuksensa 6. heinäkuuta. Kun P-61-koneita valmistui, ne korvasivat väliaikaiset Douglas P-70 -koneet USAAF:n yöhävittäjälaivueissa. Toisen maailmansodan aikana Northrop rakensi noin 700 P-61:tä. Alkusarjan A-mallisista 37 lentokoneesta jouduttiin poistamaan rungon yläpuoliset kauko-ohjatut ampumot niiden aiheuttaman tärinän vuoksi. Viimeiset 41 näistä olivat kesällä 1945 valmistettua P-61C-mallia, joka oli nopeampi ja kykeni toimimaan korkeammalla – sillä siinä oli edeltäjiään tehokkaammat moottorit. Northrop valmisti 36 konetta lisää vuonna 1946 aseistamattomaksi F-15A -tiedustelukoneeksi. Suuren hyötykuormansa ansiosta tätä konetyyppiä käytettiin myös Tyynenmeren sotanäyttämöllä öisissä häirintätehtävissä japanilaisia vastaan. Kone pärjäsi suhteellisen hyvin japanilaisia hävittäjäkoneita vastaan, joista ei useakaan ollut suurinumeroisesti potentiaalinen uhka P-61:lle enää Tyynenmeren sodan loppuvaiheilla. Vertailutiedon vuoksi, koneen maksiminopeus oli 589 km/h. P-61 käytti 2 000 hevosvoiman (1 491 kW) tehoisia Pratt & Whitney R-2800 -tähtimoottoreita.


title: Northrop P-61 Black Widow

text: Konetyypin aseistus käsitti 4×20 mm tykkiä, jotka sijaitsivat koneen keulassa eli eturungossa alhaalla ja ampuivat suoraan eteenpäin. Lisäksi koneen yllä oli kupumainen ja kauko-ohjattu konekivääriasema eli ampumo. Siihen oli sijoitettuna 4×12,7 mm konekiväärejä. Lisäksi koneen siipiripustimiin saatettiin liittää koneen ulkopuolisesti, sekä pommeja että rakettiaseistusta: joita enintään 726 kg verran (1 600 paunaa/lbs). Konetta kokeiltiin myös ohjuksen laukaisualustana, mutta tämä hanke lienee jäänyt vain kokeiluasteelle.


title: Nature

text: Nature on brittiläinen aikakauslehti, jonka perusti vuonna 1869 Norman Lockyer. Se on vanhimpia ja arvostetuimpia kaikkia tieteenaloja käsitteleviä lehtiä. Useimmat tiedelehdet erikoistuvat nykyään yhä kapeampiin erityisaloihin, mutta "Nature" pitää yllä perinnettään julkaista korkeatasoisia artikkeleita monilta tutkimuksen aloilta. "Naturessa" esitellään artikkelina suuri osa monen luonnontieteen alan kunkin vuoden tärkeimmistä saavutuksista. Esimerkiksi tähtitieteilijät julkaisevat artikkelinsa pääsääntöisesti erikoistuneemmissa lehdissä, mutta pitkien hankkeiden tärkeimmistä tuloksista saatetaan kirjoittaa tiivistelmä "Natureen" laajemman huomion saamiseksi. Thomson Reutersin (nyk. Clarivate Analyticsin) "Journal Citation Reportsin" laskelmien mukaan lehden vaikuttavuuskerroin oli 41,456 vuonna 2014.


title: Nature

text: Lehdellä on toimitukset Lontoossa, New Yorkissa, San Franciscossa, Washington, D.C.:ssä, Bostonissa, Tokiossa, Pariisissa, Münchenissä ja Basingstokessa.


title: Nature

text: Naturea julkaisee englantilainen "Nature Publishing Group", joka julkaisee myös muita tiedelehtiä kuten "Nature Neuroscience", "Nature Biotechnology," "Nature Methods", the "Nature Clinical Practice" -sarjaa, "Nature Structural & Molecular Biology", "Nature Chemistry" ja "Nature Reviews" -sarjaa.


title: Flevoland

text: Flevoland on provinssi Alankomaissa. Sen pinta-ala on , josta vettä on . Provinssin asukasluku vuoden 2015 alussa oli . Se perustettiin vuonna 1986 IJsselmeer-järvestä kuivaamalla saadulle maalle. Lelystad on Flevolandin pääkaupunki.


title: Kondensaatioreaktio

text: Kondensaatioreaktiossa molekyylit liittyvät toisiinsa samalla kun poistuu jokin pienimolekyylinen yhdiste (esimerkiksi vesimolekyyli). Useiden kondensaatioreaktioiden mekanismi koostuu peräkkäisistä additio- ja eliminaatioreaktioista.


title: Kondensaatioreaktio

text: Aminohappomolekyylien keskinäisessä kondensaatioreaktiossa muodostuu dipeptidi:


title: Kondensaatioreaktio

text: Esteröitymisessä kondensaatioreaktio tapahtuu alkoholin ja karboksyylihapon välillä vahvojen epäorgaanisten happojen protonien toimiessa katalyytteina.


title: Kondensaatioreaktio

text: Myös eetterin muodostuessa kahdesta alkoholimolekyylistä tapahtuu kondensaatioreaktio. Esimerkiksi dietyylieetteri (kp. 35 °C) syntyy kahdesta etanolimolekyylistä:


Kondensaatioreaktio


title: Kondensaatioreaktio

text: Dietyylieetterin kiehumispiste on selvästi alempi, kuin alkuperäisten alkoholien (kp. 79 °C). Tämä on tyypillistä ja johtuu siitä, että eettereissä ei ole vetysidosta kuten alkoholeissa.


title: Republic F-84 Thunderjet

text: Republic F-84 Thunderjet oli Yhdysvaltain ilmavoimien ensimmäinen sodan jälkeen käyttöön otettu hävittäjä. Sen ensilento oli 28. helmikuuta 1946. Sarjatuotanto alkoi kesäkuussa 1947, ja sen päättyessä vuonna 1953 oli valmistunut 4 450 suorasiipistä mallia. Vuodesta 1954 alkaen valmistettu nuolisiivillä varustettu malli sai merkinnän F-84F ja nimen "Thunderstreak".


title: Republic F-84 Thunderjet

text: Republic Aviation-yhtiön pääsuunnittelija Alexander Kartveli alkoi vuonna 1944 suunnitella P-47 Thunderboltille suihkumoottorilla varustettua seuraajaa. Yritykset muuntaa P-47 suihkuhävittäjäksi osoittautuivat mahdottomiksi, joten Kartveli suunnitteluryhmineen kehitti kokonaan uuden virtaviivaisen koneen, jonka rungon täytti suihkumoottori. Tämän vuoksi polttoainesäiliöt sijoitettiin tämän vuoksi suhteellisen paksuihin, suoriin siipiin.


title: Republic F-84 Thunderjet

text: Marraskuussa 1944 USAAF tilasi uuden XP-84:n kolme prototyyppiä. Jo ennen koneen ensilentoa USAAF tilasi 25 YP-84:ää palvelustesteihin ja 75 P-84A:ta tuotantomallia, myöhemmin tilaus muutettiin käsittämään 15 YP-84:ää ja 85 P-84A:ta.


title: Republic F-84 Thunderjet

text: Ensimmäinen prototyyppi XP-84 siirrettiin Murocin lentotukikohtaan, missä se lensi ensilentonsa 28. helmikuuta 1946. Pian toimitettiin myös toinen prototyyppikone, molemmissa oli General Electric (myöhemmin Allison) J35-GE-7 moottori, jolla oli 16.66 kN työntövoima. 7. syyskuuta 1946, XP-84 teki uuden kansallisen nopeusennätyksen 977,6 km/h, mikä oli hiukan hitaampi kuin Gloster Meteorin 985,7 km/h maailmanennätys. Viisitoista YP-84:ää toimitettiin Patterson Fieldin lentotukikohtaan palvelustesteihin, niissä oli paranneltu J35-A-13 moottori ja kuusi nokkaan asennettua .50 (12,7 mm) Browning M3 konekivääriä. USAAFin vaatimusten täyttämiseksi niissä oli siivenkärkiin kiinnitetyt 870 litran lisäpolttoainetankit. Lisätankkien vaikutus lento-ominaisuuksiin osoittautui myöhemmin ongelmaksi.


title: Republic F-84 Thunderjet

text: Näitten muutosten, aiempia voimakkaamman J35-A-15 moottorin ja heittoistuimen lisäämisen jälkeen konetta alettiin valmistaa P-84B -mallinimellä, joka USAAFin muututtua USAFiksi vuonna 1947 muutettiin F-84:ksi.


title: Republic F-84 Thunderjet

text: USAF:in lisäksi koneita saivat käyttöönsä Mutual Security -ohjelmaan osallistuneet maat. Palvelusaikanaan F-84:stä tuli ensimmäinen yksipaikkainen USAF:n suihkuhävittäjä, joka pystyi kuljettamaan taktisia ydinaseita.


title: Republic F-84 Thunderjet

text: Kone sai suurinta julkisuutta Korean sodan aikana, jolloin sitä käytettiin pääasiassa matalahyökkäyksiin huollon ja maakuljetusten kimppuun. F-84:t hyökkäsivät lähes päivittäin rautateiden, siltojen, huoltopaikkojen ja joukkokeskittymien kimppuun pommein, raketein ja napalmilla.


title: Giordano Bruno

text: Giordano Bruno (alkujaan "Filippo Bruno"; 1548 Nola, Italia – 17. helmikuuta 1600 Rooma) oli italialainen filosofi, okkultisti ja tähtitieteilijä, jota katolinen kirkko vainosi hänen kerettiläisten oppiensa takia ja lopulta poltti roviolla Roomassa, sillä Bruno ei halunnut luopua ajatuksistaan. Brunoa on pidetty jälkikäteen vapaan ajattelun esitaistelijana. Ateistinen ajattelija Bruno ei ollut, vaan okkultismiin taipuvainen panteisti, joka esitti muutamia aikaansa edellä olevia ajatuksia, joista suuren osan hän oli saanut antiikin ajan filosofeilta, rakentaen oman järjestelmänsä.


title: Giordano Bruno

text: Giordano Bruno, alkuperäiseltä nimeltään Filippo Bruno, syntyi Nolassa Vesuvius-tulivuoren juurella Campanian alueella Napolin kuningaskunnassa. Hänen isänsä oli Giovanni Bruno, sotilas. Bruno opiskeli dominikaaniluostarissa vuodesta 1556 alkaen. Siellä hän otti nimen Giordano Bruno, ja kutsui myöhemmin itseään kotikylänsä mukaan nimellä Bruno Nolanona, ”Bruno Nolalainen”. Hän valmistui papiksi 1572 ja teologian tohtoriksi 1575. Opiskeluaikanaan Bruno ei pitänyt tavan mukaisesti kammiossaan pyhimysten vaan ristiinnaulitun kuvia.


title: Giordano Bruno

text: Bruno pakeni Napolista vuonna 1576 inkvisitiota ja kirkollista oikeudenkäyntiä harhaoppisuussyytösten varjostamana, ja häntä syytettiin hukkuneena löydetyn dominikaaniveljen murhasta. Tästä lähtien Brunon elämä oli levotonta vaeltelua, hän joutui monesti riitoihin isäntiensä kanssa eri syistä. Vaellettuaan Pohjois-Italiassa, Roomassa, Venetsiassa, Liguriassa ja Ranskassa hän saapui lopulta Genovaan, missä liittyi kalvinisteihin. Bruno syytti erästä professoria kahdestakymmenestä virheestä jakamassaan lehtisessä ja joutui vangiksi, kunnes perui julistuksensa. Hänet ajettiin Genovasta pois, kun hänelle oli tullut riita tämän saman professorin kanssa. Täysin pettyneenä kalvinisteihin 1579 Bruno matkusti Ranskaan Lyoniin, mistä hän ei kuitenkaan löytänyt töitä. Tämän vuoksi hän vaelsi Toulouseen, josta katolisten ja hugenottien välisten uskonnollisten mellakoiden jälkeen siirtyi Pariisiin. Luopiopappina Bruno ei saanut opetusvirkaa. Pariisissa Bruno alkoi niittää mainetta muistitekniikoiden osaamisellaan, ja pääsi kuningas Henrik III:n suosioon. Huhtikuussa 1583 Bruno matkusti Ranskan suurlähettilään mukana Englantiin mukanaan Henrik III:n suosituskirje. Englannissa Bruno muun muassa opetti Oxfordissa pannassa ollutta kopernikaanista filosofiaa ja esitti oman väitteensä sielun kuolemattomuudesta. Näin Bruno aiheutti väittelyn, jossa häntä syytettiin plagioinnista, ja Bruno joutui häipymään Oxfordista.


title: Giordano Bruno

text: Vuosina 1584–1585 Bruno julkaisi monia merkkiteoksia, joissa tuli esille hänen filosofinen järjestelmänsä, muun muassa ajatus äärettömästä maailmankaikkeudesta. Kirjassa "De la Causa, Principio e Uno" (”Syystä, periaatteesta ja ykseydestä”) oli Cusanuksen oppi vastakohtien ykseydestä, ja "La cena de le ceneri" sisälsi Kopernikuksen astronomiaa. Merkittävä oli myös teos "De l'Infinito Universo e Mondi" (”Äärettömästä maailmankaikkeudesta”).


title: Giordano Bruno

text: Kun Ranskan lähetystöä vastaan hyökättiin Lontoossa, Bruno palasi Pariisiin, missä tilanne oli poliittisesti jännittynyt. Bruno joutui erään aristoteelista maailmankuvaa edustaneen matemaatikon epäsuosioon 120 teesinsä vuoksi. Cambrain yliopistossa Brunoa pilkattiin. Riideltyään matemaatikko Mordenten kanssa eräästä toisesta asiasta tappeluun päättyen hän pakeni Saksaan, jossa vietti viisi vuotta eri kaupungeissa.


title: Giordano Bruno

text: Bruno ei saanut Marburgista papin töitä, ja siirtyi opettamaan aristoteelista filosofiaa Wittenbergiin. Kun ilmapiiri muuttui siellä, Brunoa ei enää siedetty, ja pakeneva Bruno saapui Prahaan, mistä luterilaiset teologit ajoivat hänet pian pois. Vuonna 1591 Bruno saapui Frankfurtiin. Patriarkka Giovanni Mocenigo kutsui hänet Venetsiaan haluten saada oppia muistitekniikoissa. Bruno opetti matematiikkaa Padovan yliopistossa. Mocenigo oli tyytymätön Brunon muistitekniikan opetukseen. Hän uskoi Brunon olevan suuri maagi, joka salasi häneltä asioita. Kun Bruno sanoi, että hänen täytyi pakata tavaransa mennäkseen hakemaan Frankfurtista eräitä teoksia, Mocenigo uhkasi ilmiantaa Brunon inkvisitiolle. Hän tunkeutui kuuden gondolieerin kanssa Brunon asuntoon vaatien tätä opettamaan kaiken tietämänsä. Mocenigon rippi-isä sai tapauksen tietoonsa ja vaati Brunon luovutusta inkvisitiolle.


title: Giordano Bruno

text: Inkvisitio pidätti Brunon 22. maaliskuuta 1592. Häntä syytettiin kerettiläisyydestä ja jumalanpilkasta. Brunoa kuulusteltiin jonkin aikaa Venetsiassa, ja hän puolusti itseään sitkeästi. Bruno siirrettiin Roomaan, missä häntä pidettiin seitsemän vuotta Nonan tornissa Pietarinkirkon lähellä huonoissa olosuhteissa. Bruno lienee ollut aliravittu, koska hänellä ei ollut sukulaisia, jotka olisivat voineet lähettää hänelle ruokaa. Oikeudenkäynti eteni hitaasti, ja Bruno yritti turhaan anoa armoa.


title: Giordano Bruno

text: Brunoa syytettiin epämoraalisesta elämäntavasta ja monien kristillisyyden oppien kieltämisestä. Alkuun Bruno pyysi saada peruuttaa oppinsa, mutta siihen ei uskottu. Lopulta hän julisti, ettei hän aikoisi, eikä saisikaan perua väitteitään, että hänellä ei ollut mitään mitä perua, että hän ei ollut kirjoittanut mitään perumisen arvoista, ja ettei hän tiennyt, mitä hänen pitäisi perua. Niinpä Bruno todettiin syylliseksi kerettiläisyyteen. Bruno kärsi inkvisition ankarimman rangaistuksen. Hänet poltettiin roviolla Roomassa Campo de’ Fiorin aukiolla 17. helmikuuta 1600. Brunon ajatuksille äärettömästä maailmankaikkeudesta naurettiin hänen kuolemansa jälkeen 1600-luvulla, mutta Isaac Newtonin teorioiden jälkeen ajatus oli taas helpommin omaksuttavissa.


title: Giordano Bruno

text: Vuonna 1889 italialaiset vapaa-ajattelijat ja rationalistit pystyttivät Campo de’ Fiorin aukiolle Brunon patsaan.


title: Giordano Bruno

text: Brunon ajattelu hylkäsi perinteisen kristillisyyden, mutta hän ei ollut ateistikaan. Brunon ajattelussa oli yhdistelmä 1500-luvun lopun hermeettistä okkultismia, antiikin uusplatonilaista filosofiaa ja omia ajatuksia. Mukana oli vaikutteita stoalaisilta ja epikurolaisilta. Brunon kirjoitukset edistivät huomattavasti jo kuopatun uusplatonismin nousua renessanssiajalla. Bruno imi vaikutteita monilta muilta ajattelijoilta, joita olivat muun muassa Lucretius, Kopernikus, Tuomas Akvinolainen, maailmankaikkeuden sielua kannattanut Averroes, Duns Scotus, renessanssin uusplatonisti Marsilio Ficino ja Nicolaus Cusanus.


title: Giordano Bruno

text: Giordano Brunon mielestä jumaluus ilmeni koko materian ja hengen täyttämässä maailmassa, jota kuvaamaan hän loi panteistisen hylotsoistisen järjestelmän. Bruno julisti panteistista maailmankuvaa runollisella innolla. Brunon maailmankaikkeus oli ääretön, tasainen, muuttumaton ja isotrooppinen, ja neljän alkuaineen atomeista, monadeista koostuva. Monadit olivat hänen mukaansa olevaisen katoamattomia osia, jotka liittyvät yhteen ja irtaantuvat toisistaan. Jumala ja maailmankaikkeus olivat hänen mukaansa sama asia. Materia oli jumalaista, älykästä toisin kuin nykyisessä järkiperusteisessa maailmankuvassa. Eri materiakokonaisuudet, monadit, ilmensivät jumaluuden eri tasoja. Brunon maailmankuva oli suurelta osin keskiaikainen ja maaginen.


title: Giordano Bruno

text: Brunon mukaan maa pyöri, vaikka katolinen kirkko ei kannattanut ajatusta. Brunon mielestä kaikkeus oli ääretön, eetterin täyttämä, ja siinä on lukemattomia aurinkoja, joita lukemattomat planeetat kiertävät samaan tapaan kuin maa ja muut planeetat aurinkoa. Bruno uskoi myös useaan rinnakkaiseen valinnoista syntyvään maailmaan. Giordano Bruno ei ollut loistava matemaatikko eikä hän tajunnut matematiikan merkitystä tähtitieteen kannalta. Hän korosti havainnointia ja vastusti puhdasta filosofista päättelyä.


title: Giordano Bruno

text: Brunon panteistiset opit olivat ristiriidassa Raamatun luomiskertomuksen ja monien muiden kristillisten oppien kanssa. Bruno ei pitänyt mistään uskonnosta eikä uskonut kuolemanjälkeiseen elämään. Bruno hyökkäsi avoimesti kristinuskoa vastaan ja piti Moosesta näyttelijänä ja Jeesusta taikurina ja heittiönä. Bruno vaikutti joihinkin myöhempiin ajattelijoihin, muun muassa Gottfried Leibniziin.


title: Hummeri

text: Hummeri ("Homarus gammarus") eli euroopanhummeri on suurikokoinen äyriäinen.


title: Hummeri

text: Hummeri voi kasvaa 60 cm:n pituiseksi ja painaa 5-6 kiloa, mutta merroilla kalastetut ja kaupatut hummerit ovat yleensä alle 30 cm:n mittaisia. Hummeri voi elää 15 vuotta vanhaksi.


title: Hummeri

text: Hummerin kitiinipanssari on päältä sinertävä, alta keltainen, ja se päättyy jaokkeiseen pyrstöön. Sillä on suuret sakset ja kahdeksan kävelyjalkaa. Sakset ovat keskenään erikokoiset: pienemmän saksen sisäreuna on terävä, siinä on hammasmaisia ulokkeita ja sitä käytetään saaliin kiinnipitämiseen ja paloitteluun. Isommassa saksessa on kyhmyjä, ja sen avulla hummeri murskaa saaliseläimen kuoren. Jos hummeri menettää saksen tai jalan tappelussa tai onnettomuudessa, sen tilalle kasvaa uusi, mutta uusi raaja on muiden kokoinen vasta useiden kuorenvaihtojen jälkeen.


title: Hummeri

text: Euroopanhummeri elää Atlantin valtameren itäosissa, Lofooteilta Azoreille ja Marokkoon. Hummeria on tavattu myös Välimeressä ja Mustanmeren luoteisosassa.


title: Hummeri

text: Suomessa on myynnissä myös amerikanhummeria, jota tuodaan usein kypsänä ja pakastettuna muun muassa Kanadasta.


title: Hummeri

text: Hummeri elää harvoin syvemmällä kuin 50 metrissä. Se asuu koloissa ja tunneleissa, joskus melko matalassakin vedessä. Sitä tavataan kovapohjaisilla alueilla, joissa merenpohja on kalliota tai kovaa savea.


title: Haakon Maununpoika

text: Haakon Maununpoika (Håkan Magnusson Toresfostre) oli Norjan kuningas 1093–1094. Hän oli serkkunsa Maunu Paljassäären kanssahallitsija. Haakon oli kuningas Maunu Haraldinpojan poika. Hän oli Stein-Torin kasvatti, ja sai siksi liikanimen Toresfostre. Haakon oli hallitsijana suosittu toteuttamiensa veronalennusten vuoksi. Hänen valtakautensa jäi kuitenkin lyhyeksi. Haakon kuoli vain 25-vuotiaana Dovrefjällessä. Haakonin kuoltua Maunusta tuli yksin koko Norjan kuningas.


title: North American F-86 Sabre

text: North American Aviation F-86 Sabre eli Sabrejet oli Yhdysvaltain ilmavoimien ensimmäinen nuolisiivillä varustettu suihkuhävittäjä, joka teki ensilentonsa 1. lokakuuta 1947. Ensimmäinen sarjatuotantomalli lensi 20. toukokuuta 1949 ja samana vuonna 15. syyskuuta F-86A teki uuden nopeusennätyksen, 670,9 mph.


title: North American F-86 Sabre

text: F-86 suunniteltiin alun perin päivähävittäjäksi suurille korkeuksille (lakikorkeus 16 640 m), mutta myöhemmät mallit saivat joka sään toimintakyvyn (F-86D) ja F-86H:sta tuli hävittäjäpommittaja. Konetyypin nousunopeus oli 41 metriä sekunnissa.


title: North American F-86 Sabre

text: Päivähävittäjänä Sabre taisteli Koreassa kolmena mallina, A, E ja F. Sodan aikana Sabret pudottivat Neuvostoliiton MiG-15 koneita noin suhteessa 2:1. Sodan päättyessä laskettiin voittosuhteen olleen jopa 10:1. 76 taistelutoimissa menetettyä Sabrea vastasi jopa 792 menetettyä MiG-15:ttä. Sodan aikaiset kokonaistappiot, mukaan lukien lento-onnettomuudet olivat 103 menetettyä tämän tyypin sotilaskonetta.


title: North American F-86 Sabre

text: Yli 5 500 päivähävittäjä-Sabrea rakennettiin Yhdysvalloille ja Kanadalle. Konetta käyttivät myös yli 20 muun maan ilmavoimat, mukaan lukien Norja, Länsi-Saksa, Italia, Japani, Espanja, Britannia ja Australia.


title: North American F-86 Sabre

text: F-86D (prototyyppinä YF-95A) teki ensilentonsa 22. joulukuuta 1949. D, K ja L -mallit kehitettiin joka sään torjuntahävittäjäksi. F-86D:tä eli "Dog Sabrea" (D-Sabre) käytettiin 1950-luvulla Yhdysvaltojen ja merentakaisten liittolaisten ilmavoimissa. 2 506 F-86D:tä rakennettiin (mukaan lukien kaksi YF-86D-prototyyppiä). F-86K-konetta rakennettiin Yhdysvalloissa 120 ja lisää lisenssillä ja F-86L-mallia 800.


title: North American F-86 Sabre

text: F-86D oli ensimmäinen Yhdysvaltain ilmavoimien lentokone, jossa oli ainoastaan rakettiaseistus (24×2,75" "Mighty Mouse" FFAR-raketteja) ja se oli ensimmäinen joka sään hävittäjä, jossa oli vain yksi lentäjä käyttämässä tutkaa ja tulenjohtojärjestelmää ja lentämässä konetta. Se teki myös kaksi perättäistä nopeusennätystä: 698,505 mph 19. marraskuuta 1952 ja 715,697 mph 16. heinäkuuta 1953.


title: North American F-86 Sabre

text: North American F-86H tuli käyttöön vasta Korean sodan päättäneen aselevon jälkeen, mutta siinä yhdistettiin tuhansista taistelulennoista saadut kokemukset. Kone oli tarkoitettu lähinnä hävittäjäpommittajaksi, ja se oli suurempi ja painavampi kun A, E ja F-sarja ja suorituskyvyltään parempi.


title: North American F-86 Sabre

text: Aseistuksena oli neljä M-39 20 mm tykkiä (blokit 5 ja 10, viimeiset 360 konetta) tai kuusi .50" konekivääriä (block 1, 113 konetta); kahdeksan 5" rakettia, 900 kg pommeja tai ydinase.


title: North American F-86 Sabre

text: Konetta valmistettiin 1953 lopusta elokuuhun 1955 475 kappaletta. Sitä ei käytetty ikinä sotatoimissa, mutta se oli käytössä F-100 Super Sabren saapumiseen saakka. Konetyypin tuotanto päättyi vuonna 1956.


title: Pirjo Lonka

text: Pirjo Anneli Lonka (s. 14. marraskuuta 1971 Imatra) on suomalainen näyttelijä. Hän on näytellyt muun muassa Q-teatterissa. Pirjo Lonka sai parhaan naisnäyttelijän Venlan vuonna 2009 roolistaan Eijana psykologisessa jännärissä Ylikävely.


title: Pirjo Lonka

text: Pirjo Lonka on naimisissa Jani Volasen kanssa ja perheeseen kuuluu viisi lasta. Heillä on yksi yhteinen vuonna 2014 syntynyt tytär. Longalla on aikaisemmasta liitostaan yksi poika ja kaksi tytärtä sekä Volasella on yksi poika. Pirjo Longan isä on KooKoon maalivahtina 70-luvulla toiminut Ismo Lonka.


title: Kansainvälinen työjärjestö

text: Kansainvälinen työjärjestö (, "ILO") on Yhdistyneiden kansakuntien alainen järjestö, joka hoitaa työvoimaan ja työntekoon kuuluvia asioita. Se on vanhempi kuin itse YK, perustettu 1919 Versailles’n rauhansopimusneuvottelujen yhteydessä ja liitettiin YK:n yhteyteen toisen maailmansodan päättyessä. ILO:n päämaja sijaitsee Genevessä.


title: Kansainvälinen työjärjestö

text: ILO pyrkii parantamaan työoloja ja vaikuttamaan työsuojeluasioihin ja vastustaa lapsityötä. Järjestölle myönnettiin Nobelin rauhanpalkinto vuonna 1969.


title: Lupaus (elokuva)

text: Lupaus on Ilkka Vanteen ohjaama suomalainen lotista kertova elokuva, joka sai ensi-iltansa 2. joulukuuta 2005. Elokuva kuvaa kolmen suomalaisen lotan elämää aina talvisotaan valmistautumisesta Porkkalan palautukseen saakka. Päähenkilöitä ovat siskokset Mona ja Anna Moisio sekä Ruth Limnell. Musiikin elokuvaan on säveltänyt Tuomas Kantelinen.


title: Lupaus (elokuva)

text: Mona Moisio pääsee ylioppilaaksi keväällä 1939, ja hänen haaveissaan on lähteä kotitilalta Porkkalasta opiskelemaan eläinlääkäriksi Osloon. Vanhemmat Helmer ja Lilli eivät vielä tähän suostu. Juhlavieraina ovat myös Helmerin veli Oiva, tämän vaimo Helmi ja kolme tytärtä. Monan vanhempi sisar Anna Moisio suunnittelee häitä ja perheen perustamista tulevan miehensä, lakitieteen opiskelija Lasse Edelmannin kanssa. Ruth Limnell opiskelee teologiaa yliopistossa. Suunnitelmat menevät kuitenkin uusiksi, kun isänmaa kutsuu. Kaikki kolme antavat lottalupauksensa ja lähtevät Karjalan kannakselle talvisodan syttyessä. Monan päätös ryhtyä lotaksi vahvistuu siinä vaiheessa, kun radiosta kuullaan väestönsuojelutiedotus ja lähdetään Helsinkiin pelastamaan Helmerin liikehuoneiston arkistoa. Samaan yhteyteen sattuu kuitenkin jo Helsingin ensimmäinen ilmapommitus. Mona palvelee sitten eläinlääkinnässä, Anna ilmavalvonnassa ja Ruth kenttäsairaalassa. Ruthilla on kokemusta työstä Haminan vanhainkodissa, joten ennen pitkää häntä pyydetään Anni-mummon avuksi valmistelemaan sodassa kaatuneita hautauskuntoon. Monan työtoveri kenttähevossairaalassa, kengitysseppä Ollinen, on aluksi epäileväinen ”herrasflikan” suhteen mutta joutuu ennen pitkää antamaan tälle tunnustusta.


title: Lupaus (elokuva)

text: Mona tapaa talvisodassa tulevan aviomiehensä, vänrikki ja sittemmin luutnantti Veikko Vuoren. Vuori on lähettiupseeri, ja hänen apulaisenaan on Ville Sorvali Nuijamaan Kansolan kylästä. Ville mieltyy elokuvan kuluessa Ruthiin. Mona on välillä lähtemäisillään kotiin, kun työvelvollinen syyllistyy ahdisteluun. Tapauksen yhteydessä hevostalli syttyy palamaan. Mona pelastaa ahdistelijansa hengen, kun tämä on menettänyt tajuntansa lyötyään päänsä. Tätä ennen Monalla on toinenkin raskas kokemus, kun Kannaksen taisteluissa haavoittunut naapurin poika Axel eli Ake kuolee hänen käsiinsä joulun aikaan.


title: Lupaus (elokuva)

text: Anna joutuu ilmavalvontatehtäviä suorittaessaan neuvostoliittolaisten sotilaiden vangiksi. Samassa yhteydessä Annan työpari Liisa Hakkarainen loukkaantuu ja tulee surmatuksi pistimellä. Anna palaa kotiin vasta seuraavana kesänä 1940 juuri, kun kotijoukkojen toivo Annan kotiinpaluusta on lähes tyystin hiipunut. Seuraavaksi vietetäänkin Annan ja Lassen häitä. Ennen Annan paluuta on koettu toinenkin iloinen jälleennäkeminen, kun Monalle rakas Roi-hevonen palautuu omistajilleen kadottuaan sotapalveluksessa.


title: Lupaus (elokuva)

text: Jatkosota syttyy kesäkuussa 1941, ja naiset lähtevät jälleen rintamalle. Tällä kertaa Anna ei mene enää ilmavalvontaan vaan palvelee puhelinkeskuksessa. Hän alkaa odottaa lasta Lassen kanssa, mutta saa keskenmenon. Sodan loppuvaiheessa Anna menee valonheitinkoulutukseen Degeröhön, jossa hänet opetetaan myös italialaisen Terni-kiväärin käyttöön. Fanni Luukkosen johtaman Lotta Svärd -järjestön keskusjohtokunta suostuu tällaiseen poikkeukselliseen menettelyyn, kun miesvahvuudesta on jo menetetty kolmannes. Anna saa surmansa saatuaan luodin rintaansa sodan viimeisenä päivänä.


title: Lupaus (elokuva)

text: Mona pitää yhteyttä kirjeitse luutnantti Vuoren kanssa satunnaisesti sodan aikana. Sodan päätyttyä he menevät naimisiin.


title: Lupaus (elokuva)

text: Ruth kirjoittaa myös kirjeitä kersantti Ville Sorvalin kanssa, mutta Ville kaatuu sodassa. Samaan aikaan Lasse menettää toisen jalkansa. Sodan jälkeen Ruth päättää ryhtyä opiskelemaan lääkäriksi.


title: Lupaus (elokuva)

text: Elokuvan loppukohtauksessa on vuosi 1956. Mona perheineen palaa kotitilalleen Porkkalan palautuksen jälkeen. Monalla on nyt Anna-niminen tytär, ja tämä saa äidiltään perintökorun, joka on vaihtanut elokuvan kuluessa omistajaa useaan kertaan. Pianon sisällä on säilynyt Anna Moision aikanaan vaatettama Lotta-nukke. Veikko Vuori on tällä välin nostanut lipputankoon Suomen lipun.


title: Lupaus (elokuva)

text: Elokuvan musiikin on säveltänyt Tuomas Kantelinen. Sen lisäksi kuullaan seuraavat kappaleet:


title: Johan Beckman Institute

text: Johan Beckman Institute on Johan Bäckmanin Pietarissa vuonna 2000 perustama kirjankustantamo. Sen tehtäviksi on peruskirjassa mainittu tieteellinen julkaisu-, seminaari- ja apurahatoiminta. Julkaisutoiminnan tavoite on edistää tieteellisen tiedon välittymistä suomalaisten ja venäläisten tutkijoiden kesken. Kustantamon näkyvintä toimintaa on julkaisutoiminta, erityisesti Suomen ja Venäjän yhteistä sotahistoriaa koskevien teosten julkaiseminen. Julkaisuilla on pienimuotoisen myynnin ohella myös ilmaisjakelua. Kustantamo on myös järjestänyt erilaisia tilaisuuksia Suomessa ja Venäjällä. Vuodesta 2004 instituutti julkaisi Venäjällä Ulkopolitiikka nimistä aikakausijulkaisua. Lehti luonnehti itseään "riippumattomaksi yhteiskuntapoliittiseksi kulttuuri- ja tiedelehdeksi", jonka tavoitteena oli "käsitellä Suomen ja Venäjän suhteita vaikeitakaan aiheita kaihtamatta". Lehdessä oli kirjoituksia suomen, englannin ja venäjän kielillä. Se ilmestyi kaksi kertaa vuodessa noin 200-sivuisena aikakauskirjana. Lehden päätoimittajana toimi Johan Bäckman. Lehdessä julkaistiin suomalaisten ja venäläisten tutkijoiden artikkeleita Suomen ja Neuvostoliiton sotahistoriasta.


title: Johan Beckman Institute

text: Lehti esiteltiin Ulkopoliittisen instituutin julkaiseman Ulkopolitiikka-lehden kilpailijaksi. Helsingin Sanomissa on kommentoitu Vladimir Baryshnikovin Mainilan laukauksia käsittelevää artikkelia. Myös Vladimir Fjodorovin haastattelussa, jossa esiteltiin termi "Ahtisaaren-Lipposen linja", käsiteltiin Helsingin Sanomissa.


title: Ilmakehän kiertoliike

text: Ilmakehän kiertoliike, joka tunnetaan myös nimellä ilmakehän yleinen kiertoliike, on ilmakehän virtausjärjestelmä, joka kattaa koko maapallon ja vaikuttaa lämmön jakautumiseen maapallolla. Eri alueiden ilmaston voidaan katsoa johtuvan juuri ilmakehän kiertoliikkeestä.


title: Ilmakehän kiertoliike

text: Ilmakehän kiertoliike esitetään usein leveyspiirien suuntaisina tasaisina vyöhykkeinä – "tuulivyöhykkeet" on vanhoissa maantieteen kirjoissa esiintyvä termi. Viime vuosikymmeninä on ymmärretty, miten tärkeitä ovat vaihtelevat ja liikkuvat ilmiöt, kuten keskileveysasteiden liikkuvat matalapaineet ja trooppiset hirmumyrskyt. Nämä eivät ole kiusallisia häiriöitä, jotka hämärtävät tasaista yleiskuvaa, vaan tärkeä osa itse kiertoliikettä.


title: Ilmakehän kiertoliike

text: Kiertoliikemalli ei kuvaa hetkellistä tilaa eikä myöskään havaintojen pitkäaikaisia keskiarvoja; koska malliin kuuluvat rakenteet liikkuvat jatkuvasti, niiden rajat eivät näy selvinä keskiarvoissa.


title: Ilmakehän kiertoliike

text: Ilmakehän kiertoliikettä ylläpitävä energianlähde on Aurinko. Sen lämmitys jakautuu maapallon pallomuodon takia epätasaisesti: päiväntasaajan seutu saa enemmän energiaa kuin napa-alueet. Lämpötilaero saa aikaan paine-eroja, ja paine-erovoima pitää ilman liikkeessä. Maapallon pyöriminen, mannerten ja merien jakauma sekä vuodenaikojen vaihtelu tuovat kuvioon omat sävynsä.


title: Ilmakehän kiertoliike

text: Tasoitettuna perusrakenteena ilmakehän kiertoliike muodostaa soluja, joissa ilma virtaa maanpinnan lähellä yhteen suuntaan, nousee solun reunassa ylös, palaa ylhäällä vastakkaiseen suuntaan ja laskeutuu taas alas. Ilmamassat vastaavat sijainniltaan suunnilleen näitä soluja. Solujen välissä on nousevan tai laskevan liikkeen vyöhykkeitä. Navalta navalle voidaan luetella:Solut liikkuvat vuodenajasta toiseen. Eteläisen ja pohjoisen Hadleyn solun välissä on "pasaatituulten kohtaamisvyöhyke", jossa ilma nousee voimakkaasti ylöspäin, mikä aiheuttaa pilviä ja sadetta. Tämä vyöhyke näkyy esimerkiksi sääsatelliittikuvissa pilvien muodostamana helminauhana. Vyöhyke liikkuu etelään ja pohjoiseen auringon zeniittiaseman mukana niin, että se on eteläisimmässä kohdassaan talvipäivän seisauksen aikaan, pohjoisimpana kesäpäivän seisauksen aikaan ja päiväntasaajalla sekä kevät- että syyspäiväntasauksen aikaan. Tämän vyöhykkeen liikkeet selittävät tropiikin sadekaudet.


title: Kuuloluut

text: Kuuloluita on ihmisellä kolme kappaletta – vasara ("malleus"), alasin ("incus") ja jalustin ("stapes") – ja ne sijaitsevat välikorvassa välikorvanontelossa. Kaikilla nisäkkäillä on edellä mainittuja korvaluun osia kolme kappaletta. Muilla selkärankaisilla on vain yksi kuuloluu, joka vastaa lähinnä jalustinta. Kaloilla ei ole kuuloluita.


title: Kuuloluut

text: Vasaraluu on kiinni tärykalvossa, jonka värähtelyt siirtyvät kuuloluuketjun värähtelyiksi. Samalla ne vahvistavat ääntä. Kuuloluuketjun viimeinen jäsen, jalustin, on kiinni sisäkorvan eteisikkunassa, jonka kautta kuuloluiden värähtelyt siirtyvät sisäkorvan nesteen värähtelyiksi.


title: Kuuloluut

text: Kuuloluuketju vahvistaa äänen värähtelyä välikorvassa, koska tärykalvon koko on suhteessa moninkertainen verrattuna jalustimen litteään osaan, joka kiinnittyy eteiskäytävään. Ilman värähtely saa herkkäliikkeisen tärykalvon värähtelemään, mikä liikuttaa edelleen siihen ketjussa kiinnittynyttä kuuloluuketjua. Kuuloluuketjun viimeinen luu – jalustinluu ("stapes") – välittää mekaanisen ilman värähtelyn eteisikkunan kautta nesteliikkeiden värähtelyksi sisäkorvan eteiskäytävään. Tämän seurauksena syntyy myöhemmin kuuloaistimus.


title: Muksut

text: Muksut oli 1960-luvun jälkipuolella toiminut suomalainen lauluyhtye. Sen folk-vaikutteinen musiikki tunnettiin kantaa ottavista sanoituksistaan – yhtye levytti muun muassa Pentti Saarikosken ja Anselm Hollon teksteihin sävellettyjä lauluja. Yhtye oli suosittu esiintyjä Yleisradion ja Mainos-TV:n ohjelmissa.


title: Muksut

text: Yhtyeen tuotannosta on julkaistu kattava cd-kokoelma "Viisumi keväästä syksyyn – kootut laulut 1966–1970", jolla on yhtyeen kaikki levytykset lukuun ottamatta samojen kappaleiden julkaistuja vaihtoehtoversioita sekä "Medisiinari"-ep:n sensuroimattomalla versiolla (painos 50 kpl) v. 1970 julkaistua Arvo Salon sanoittamaa "Runkkarin laulu" -kappaletta.


title: Muksut

text: Yhtyeen kokoonpanot levyillä:


title: Partiopojan kirja

text: Partiopojan kirja ("Scouting for boys") on partioliikkeen perustajan Robert Baden-Powellin vuonna 1908 julkaisema opaskirja partiolaisille. Se on partiohistorian kuuluisin teos. Baden-Powell kirjoitti "Partiopojan kirjan" kasvatusjärjestelmänsä ja leirikokeilujensa perusteella. Kirja levitti partioaatteen ympäri maailman. Se ei sovellu enää käsikirjaksi esimerkiksi ensiavun tai merkkien osalta, sillä tiedot ovat vanhentuneet.


title: Partiopojan kirja

text: Suomenkielistä painosta on julkaissut vuosien varrella usea kustantaja, WSOY, Otava ja Partiokirja. WSOY julkaisi kaksi painosta vuosina 1933 ja 1947, ja suomentaja oli Lauri Vuolasvirta. Uuden suomennoksen tekijä on Paula Koho, ja sen julkaisi ensin Otava kahtena painoksena vuosina 1961 ja 1966. Sen jälkeen Partiokirja julkaisi Paula Kohon suomennoksen vuosina 1986, 1989, 1991, 1993, 1995 ja 2002.


title: Partiopojan kirja

text: Myös Kaarlo Soinion suomentamana ja toimittamana vuonna 1911 julkaistu "Partiopojat" ja vuonna 1917 julkaistu "Partiopojat ja tytöt" ovat "Scouting for boys" -kirjan suomennoksia, mutta niissä on käytetty lisäksi muita lähteitä.


title: Hadleyn solu

text: Hadleyn solu eli Hadleyn kiertoliike on ilmakehän kiertoliikkeen tropiikissa vaikuttava osa. Sen muodostavat laskeva ilmavirtaus hepoasteilla eli sillä leveysasteella johon sijoittuvat mm. Sahara ja Kalahari, hepoasteilta kohti päiväntasaajaa puhaltavat pasaatituulet, nousuliike pasaatituulten kohtaamisvyöhykkeellä ITCZ ja ylätroposfäärissä oleva paluuvirtaus ("antipasaati") takaisin kohti hepoasteita.


title: McDonnell F-101 Voodoo

text: McDonnell F-101 Voodoo on yhdysvaltalainen McDonnell Aircraftin valmistama yksipaikkainen yliääninopeuteen pystyvä suihkuhävittäjä. Koneen tiedusteluversiot, RF-101G ja RF-101H, muunsi F-101A- ja F-101C-koneista Lockheed Aircraft Service Company.


title: McDonnell F-101 Voodoo

text: F-101 perustui McDonnellin prototyyppi XF-88:n, joka suunniteltiin uudeksi "Penetration Fighter" -luokan hävittäjäksi USAF:n pommikoneiden pitkän matkan saattokoneeksi. XF-88-koneiden kaksi prototyyppiä tilattiin 1946 ja ne lensivät ensi kertaa 1948, mutta niitä ei koskaan otettu tuotantoon. Kun pitkänmatkan suihkupommittajat, kuten B-52 Stratofortress tulivat käyttöön, saattohävittäjiä ei enää tarvittu ja jo ennen valmistuksen alkamista F-101:n käyttökohde laajennettiin taktisiin ja ilmapuolustustarkoituksiin.


title: McDonnell F-101 Voodoo

text: F-101 lensi ensilentonsa 29. syyskuuta 1954. Ensimmäinen tuotantomalli, F-101A otettiin käyttöön toukokuussa 1957 ja F-101C syyskuussa 1957 ja F-101B tammikuussa 1959. Valmistuksen päättymiseen maaliskuussa 1961 asti McDonnell rakensi 785 Voodoota, mukaan lukien 480 F-101B-mallia, Air Defense Commandin käyttämää kaksipaikkaista jokasään torjuntahävittäjää. Voodoon tiedustelumallit ovat maailman ensimmäisiä yliääninopeuteen pystyviä valokuvatiedustelukoneita. RF-101:ia käytettiin matalatiedusteluun vuoden 1962 Kuuban ohjuskriisin aikana ja 1960-luvulla Kaakkois-Aasiassa.


title: McDonnell F-101 Voodoo

text: Aseistuksena on kolme automaattista 20 mm M-39-tykkiä. Näistä kaksi on koneen vasemmalla puolella ja yksi oikealla alhaalla. Ammuntaan on automaattisesti ennakon laskeva tähtäin ja tutkaan perustuva etäisyysmittari.


title: Kinofilmi

text: Kinofilmi on yleisin käytetty filmityyppi sekä valo- että elokuvauksessa.


title: Kinofilmi

text: Kinofilmin leveys on 35 mm ja valokuvauskäytössä käytetty formaattikoodi 135. Valokuvauskäytössä filmille tallentuvan kuvan koko on yleensä 36 mm × 24 mm, elokuvauskäytössä käytetään pienempää ruutukokoa. Filmin kummassakin reunassa on leveä rei’itetty alue. Nykyisin yleisin käytetty kinofilmityyppi on värinegatiivifilmi, josta tehdään valokuvauskäytössä yleensä 10 cm × 15 cm:n kokoiset paperikuvat (ns. kymppikuvat). Yleinen tätä suurempi koko on 13 cm × 18 cm.


title: Kinofilmi

text: 35 mm leveä filmi kehitettiin vuonna 1892 elokuvakäyttöön, mistä nimitys ”kinofilmi”. Valokuvauskäyttöön kinofilmi valjastettiin 1913, kun Leica alkoi käyttää elokuvafilmiä tavallisen keskikoon korvaavassa kinofilmikamerassa. Kinokoko alkoi yleistyä valokuvauksessa hitaasti 1930-luvulta alkaen.


title: Kinofilmi

text: Digitaalitekniikka on ohittanut kinofilmin monissa käyttötarkoituksissa.


title: Ylioppilasteatteri

text: Ylioppilasteatteri on Helsingissä toimiva ammattijohtoinen harrastajateatteri, joka perustettiin vuonna 1926 Akateemisen Näytelmäseuran nimellä. Se muutti nimensä Ylioppilasteatteriksi 1930-luvun alussa.


title: Ylioppilasteatteri

text: Teatteri tuottaa kahdesta kolmeen suurta produktiota vuosittain. Teatterin näyttämö sijaitsee Helsingissä Vanhalla ylioppilastalolla ja kesäisin Mustikkamaan kesäteatterissa.


title: Ylioppilasteatteri

text: Ylioppilasteatterilla on noin 200 jäsentä. Sen taiteellisina vastaavina ovat toimineet vuodesta 2017 Anni Mikkelsson ja Hannes Mikkelsson. Teatterista on vuosien varrella noussut monia teatterialan ammattilaisia ja suunnannäyttäjiä.


title: Ylioppilasteatteri

text: Ylioppilasteatteri on Ylioppilasteatteriliitto SYTY ry:n jäsenteatteri.


title: Ylioppilasteatteri

text: Teatterilla on alusta alkaen ollut ammatillinen taiteellinen johtaja, ja se valitsee jäsenensä valintakokeiden kautta. Teatteri toimi omassa studiotilassaan Vanhalla ylioppilastalolla, kunnes se paloi vuonna 1978. Joulukuussa 1979 teatteri muutti nykyiselle paikalleen, Vanhan juhlasalin näyttämötorniin rakennettuun studioon.


title: Ylioppilasteatteri

text: Kalle Holmbergin ohjaama "Lapualaisooppera" vuonna 1966 nosti poliittisuudellaan Ylioppilasteatterin suurempaan tietoisuuteen. Raila Leppäkosken johtajakaudella käännyttiin tutkimaan yksilöä ja omaa ilmaisua muun muassa esityksillä "Kuningas Ubu", "Marat" ja "Silmät". Vuonna 1992 toteutettu Esa Kirkkopellon käsikirjoittama ja ohjaama "Mahnovitsina" oli vuosikymmenen alun merkittävimpiä teatteritapauksia. Juha Hurmeen johtajakaudella "Setä Tuomon tupa" teki teatterin katsojaennätyksen Mustikkamaalla kesällä 1995.


title: Ylioppilasteatteri

text: Ylioppilasteatterissa on harrastettu myös kiertue-esityksiä, ja kesäteatteria on tehty joka kesä muun muassa Seurasaareen, ja vuodesta 1984 lähtien Mustikkamaalle. Liike Ylioppilasteatterin ja Teatterikorkeakoulun välillä on aina ollut vilkasta.


title: Ylioppilasteatteri

text: Vuosina 2001–2004 teatterin taiteellisina johtajina toimivat Minna Harjuniemi ja Aune Kallinen. Heidän aikanaan Ylioppilasteatteri profiloitui yhä enemmän kokeellisemman ja musiikkipainotteisemman teatterin suuntaan muun muassa esitysten "Kahlekuninkaat", "Che-ooppera", "Rauha" ja "Vulgaria" kautta. Harjuniemen ja Kallisen johtajakauden päätyttyä sama ensemble perusti samaa linjaa jatkavan Helsingin Taiteellinen Teatteri -ryhmän.


title: Ylioppilasteatteri

text: Vuosina 2005–2008 taiteellisena johtajana ja pääasiallisena ohjaajana toimi Salla Taskinen. Hänen kaudellaan valmistuivat muun muassa esitykset "Miksi on kädet?", "Super-Helsinki" (ohj. Lauri Kontula), "Kuokkavieraat", "Valtuusto" (ohj. Susanna Kuparinen) sekä "Hamlet". Syksystä 2008 syksyyn 2010 teatteria johti Inkariina Simola, jonka käsialaa oli kriitikkojen kehuma idolikulttuuria parodisoinut "Ikarusmachine" ja Mustikkamaan kesäteatteriin ohjattu "Tunne-detox".


title: Ylioppilasteatteri

text: Syksyllä 2010 teatterin johtajiksi valittiin viiden hengen taiteilijaryhmä, joka tunnetaan taiteilijanimellään "Juntta". Ryhmän muodostavat Ossi Koskelainen (taiteellinen vastaava ja ohjaaja), Akse Pettersson (ohjaaja), Veikko Nuutinen (dramaturgi), Laura Pietiläinen (koreografi) sekä Lasse Poser (teatterikääntämisen ja -journalismin teoria ja käytäntö). Juntan kaudella nähtiin poikkeuksellisen kokeellisia ja yhteiskunnallisesti kantaa ottavia taideteoksia, mikä herätti myös valtamedian huomion.


title: Ylioppilasteatteri

text: Viime vuosina Ylioppilasteatteri on yhdistänyt myös teatteria, yhteiskuntatieteellistä tutkimusta ja journalismia, minkä seurauksena syntyi dokumenttiteatterin nykyklassikko, "Valtuusto"-trilogia. Dokumenttiteatterin traditio jatkui Valtuusto-trilogian jälkeen Ryhmäteatterilla esitetyissä "Eduskunta-esityksessä", joka kuohutti yhteiskuntaa keväällä 2011. Esitys nosti esiin harmaan talouden yhteiskunnalliset haittavaikutukset ja herätti laajaa yhteiskunnallista keskustelua. Lukuisat ministerit, kansanedustajat ja talouselämän johtajat näkivät esityksen paikan päällä. Ylen mukaan esitys oli "järkyttävän tärkeää teatteria". Ylioppilasteatterin kantaa ottavat esitykset herättivät myös valtiovallan huomion ja Tasavallan presidentti Tarja Halonen kutsui Juntan johtajan Ossi Koskelaisen Linnan juhliin vuonna 2011. Juntan ohjaajajäsen Akse Petterson aloitti syksyllä 2012 Teatteri Takomon taiteellisena vastaavana.